Mampukah pendekatan Anwar 'lebih Melayu' daripada PN berjaya?

Anwar Ibrahim menjadi perdana menteri dan membentuk kerajaan campuran selepas rundingan dijalankan antara Pakatan Harapan (PH), Barisan Nasional (BN), Gabungan Parti Sarawak (GPS), Gabungan Rakyat Sabah (GRS) dan beberapa parti kecil lain sehingga mendapat majoriti dua pertiga.
Walaupun mendapat sokongan kuat, Anwar berdepan dengan dilema besar kerana tidak mendapat sokongan orang Melayu, kaum terbesar yang menjadi tulang belakang kepada negara.
Undi Melayu kepada PH, menurut satu kajian penganalisis politik Bridget Welsh, hanya sekitar 11%.
Sementara Perikatan Nasional (PN) mendapat bahagian undi Melayu terbesar dengan 54% manakala selebihnya kepada Barisan Nasional (BN).
Justeru, ahli Parlimen Tambun itu tidak membuang masa memposisikan dirinya sebagai pemimpin Melayu sebaik sahaja dilantik menjadi perdana menteri.
Beliau masuk ke Pejabat Perdana Menteri buat pertama kali mengenakan baju Melayu dan bercapal.
Antara isu awal yang dibangkitkan juga ialah soal nasib petani yang rata-ratanya Melayu.
Kenyataannya mengenai Padi Beras Nasional (Bernas) serta mengarahkan taikun Melayu, Syed Mokhtar Al-Bukhary untuk membayar RM60 juta dilihat untuk menarik hati undi masyarakat itu.
Bercakap kepada MalaysiaNow, pakar perhubungan awam, Syed Arabi Idid berkata situasi PH kini ibarat kembali kepada “PH 1.0” apabila Dr Mahathir Mohamad yang ketika itu pengerusi gabungan dan perdana menteri mula kehilangan sokongan Melayu.
"PH kalah pada banyak siri pilihan raya kecil, ia memperlihatkan kekecewaan masyarakat Melayu ketika itu walaupun Mahathir diterima pada Pilihan Raya Umum ke-14," katanya.
Katanya, kebimbangan tidak mendapat sokongan Melayu itu adalah satu perkara yang perlu dipertimbangkan oleh kerajaan Anwar.
Justeru, Anwar perlu menonjolkan sisi Melayunya selain memperjuangkan isu-isu berkait dengan kaum itu.
Meskipun tidak banyak isu besar yang timbul membabitkan masyarakat Melayu hari ini, Syed Arabi yang juga pensyarah komunikasi di Universiti Islam Antarabangsa berkata isu harga barang dan kos sara hidup akan menjadi tempias besar kepada pentadbiran Anwar.
"Kita melihat dalam televisyen beliau mengenakan baju Melayu dan songkok ketika dalam program keagamaan. Anwar hendak membawa agama dengan elemen Melayu. Ini sama pada zaman beliau memimpin Angkatan Belia Islam Malaysia," katanya.
Selain daripada bertemu masyarakat Melayu selepas solat Jumaat, Anwar turut menganjurkan program bersama ulama dari Universiti Al-Azhar.
Beliau juga menyampaikan amanat tahun barunya di masjid di Putrajaya.
Ia tidak pernah dilakukan oleh perdana menteri sebelum ini, sama ada daripada BN mahupun PN.
Kerusi Parlimen Putrajaya, yang menyaksikan kemenangan PN pada PRU15 baru-baru ini, ialah pusat penjawat awam yang juga majoritinya orang Melayu.
Dalam satu wawancara bersama RTM baru-baru ini, Anwar yang juga pengerusi PH berkata, kerajaan tidak akan mengiktiraf LGBT, sekular, dan komunis yang mana isu-isu itu sensitif dalam kalangan pengundi Melayu.
Sementara itu, penganalisis politik daripada Singapore Institute of International Affairs, Oh Ei Sun berkata, hakikat itu perlu diakui oleh semua pemimpin kanan Melayu selepas peningkatan sentimen masyarakat Melayu pada PRU15.
"Setakat ini, Anwar melakukannya dengan cara yang baik, memaparkan sisi Islamik dalam pelbagai majlis agama, dan pada masa yang sama menyeru masyarakat Melayu-Islam untuk bangkit demi kebaikan seluruh negara.
"Masyarakat bukan Melayu masih selesa dengan pendekatan ini namun pada masa yang sama memerhatikan tsunami hijau."


Kes jangkitan Covid-19 di Malaysia lepasi 350,000

Malaysia mencatatkan 1,349 kes baru Covid-19 hari ini menjadikan kes keseluruhan penularan dalam negara berjumlah 350,959.Negara juga mencatat sebanyak 1,270 kes sembuh menjadikan jumlah keseluruhan kes sembuh meningkat kepada 335,162Sarawak mencatat kes harian tertinggi hari ini dengan 419 kes.Jumlah kes harian tertinggi itu disusuli Selangor (343), Pulau Pinang (92).Hanya Terengganu dan Perlis sahaja yang mencatatkan kes satu digit hari ini.Kes aktif dengan kebolehjangkitan pula kini berjumlah 14,509.Daripada jumlah itu 186 pesakit ditempatkan di Unit Rawatan Rapi termasuk 94 orang memerlukan bantuan alat pernafasan.Malaysia turut mencatat 2 lagi korban akibat Covid-19, menjadikan jumlah mangsa yang maut meningkat kepada 1,288 orang.


Tak ada faedah terkompaun, penalti lewat bayar, sama seperti moratorium tahun lalu

Menteri Kewangan Tengku Zafrul Tengku Abdul Aziz menegaskan bank tidak akan mengenakan faedah terkompaun atau penalti lewat bayar kepada peminjam yang memohon moratorium yang ditawarkan dalam Pemulih.Zafrul berkata bank bersetuju untuk melaksanakan moratorium berdasarkan syarat-syarat yang sama seperti diumumkan dalam mratorium enam bulan yang dijalankan tahun lalu.Menurut Zafrul, fokus utama pemberian moratorium itu adalah untuk membantu rakyat yang kini dalam kesusahan akibat pandemik.Semalam Putrajaya mengumumkan kelonggaran proses bagi peminjam untuk memohon moratorium pinjaman bank sebagai sebahagian daripada inisiatif bantuan kewangan Pemulih bernilai RM150 bilion bagi mengurangkan impak ekonomi sepanjang “lockdown” di seluruh negara.Perdana Menteri Muhyiddin Yassin berkata moratorium enam bulan bagi semua golongan termasuk B40, M40 dan T20 bermulai Julai.“Tiada lagi syarat seperti pengurangan pendapatan, tiada semakan sama ada anda telah hilang pekerjaan dan tiada lagi dokumentasi yang perlu dikemukakan untuk permohonan.“Anda Cuma perlu memohon dan kelulusan akan diberikan secara automatik,” katanya,” katanya.”


Parti Kongres lancar protes jalanan terhadap sabitan ke atas Gandhi

Ahli parti Kongres yang juga pembangkang utama India akan turun ke jalanan pada Jumaat untuk membantah sabitan terhadap pemimpin Rahul Gandhi kerana memfitnah, kata pegawai parti berkenaan sehari selepas mahkamah majistret menjatuhkan hukuman penjara dua tahun kepada Gandhi.
Gandhi, 52, didapati bersalah atas ucapannya pada 2019 yang mana beliau mengaitkan perkataan pencuri kepada nama keluarga Modi.
Beliau membuat komen itu semasa berkempen menjelang pilihan raya umum lalu untuk membongkar dasar ekonomi Perdana Menteri Narendra Modi.
Beliau disabitkan bersalah oleh mahkamah di Gujerat, yang turut memberinya jaminan dan menangguhkan hukuman selama sebulan.
Ini memberi tempoh kepada Gandhi untuk merayu tetapi beliau hilang kelayakan serta-merta sebagai ahli Parlimen berikutan sabitan itu.
Dua pemimpin kanan Kongres memberitahu Reuters bahawa Gandhi akan menghormati keputusan mahkamah tempatan dan tidak akan menghadiri Parlimen.
"Faktanya adalah beliau hilang kelayakan buat masa ini tetapi kami akan mencabar sabitan di mahkamah untuk memastikan beliau boleh menghadiri persidangan Parlimen," kata seorang ahli Parlimen persekutuan yang juga ketua parti Kongres.
Sidang Parlimen ketika ini bermula pada 31 Januari dan dijadualkan berakhir pada 6 April.
Pegawai dalam parti Kongres berkata mereka juga bergantung kepada parti pembangkang serantau untuk merangsang sokongan politik terhadap keputusan itu.
"Ia adalah ujian politik kritikal untuk Gandhi dan kami bergantung kepada parti serantau untuk menyokong Kongres dan menentang parti Modi," kata seorang pemimpin kanan kedua parti itu yang enggan namanya didedahkan.
Pejabat presiden mengesahkan bahawa pemimpin Kongres meminta pertemuan dengan Presiden Draupadi Murmu untuk mengemukakan bantahan terhadap sabitan itu dengan eksekutif tertinggi Perlembagaan.


Kadar kebolehjangkitan Covid-19 Malaysia meningkat 1.16

Kadar kebolehjangkitan Covid-19 (R-naught) di Malaysia menunjukkan peningkatan apabila mencatatkan angka 1.16 semalam berbanding 1.14 sehari sebelumnya.Ketua Pengarah Kesihatan Dr Noor Hisham Abdullah, menerusi laman Facebooknya, berkata Terengganu mencatat kadar tertinggi dengan 1.33 diikuti Kelantan (1.26) serta Sabah dan Pulau Pinang (1.25).Sembilan lagi negeri lain mencatat kadar di antara 1.04 hingga 1.22 iaitu Sarawak, Melaka, Pahang, Selangor, Kuala Lumpur, Putrajaya, Perak, Johor dan Kedah.Nilai R-naught merujuk kepada tahap kebolehjangkitan sesuatu virus iaitu berapa ramai individu yang boleh dijangkiti oleh satu kes positif.


Lebih 10 juta kanak-kanak di AS dijangkiti Covid-19

Lebih 10 juta kanak-kanak di Amerika Syarikat telah diuji positif bagi Covid-19 sejak penularan wabak itu, menurut laporan terkini Academi Pediatrik Amerika (AAP) dan Persatuan Hospital Kanak-kanak.Kes Covid-19 dalam kalangan kanak-kanak telah meningkat secara mendadak akibat varian Omicron, lapor agensi berita Xinhua.Sebanyak 10,603,034 kes Covid-19 membabitkan kanak-kanak telah dilaporkan di seluruh negara setakat 20 Januari, dan jumlah itu menyumbang kepada 18.4% daripada keseluruhan kes, menurut laporan yang diterbitkan pada Isnin.Lebih 1.1 juta kes Covid-19 dalam kalangan kanak-kanak dilaporkan pada minggu lalu, iaitu hampir lima kali ganda berbanding musim sejuk lalu, menurut AAP.“Terdapat keperluan mendesak untuk mengumpul lebih banyak data khusus berdasarkan umur untuk menilai tahap penyakit serta potensinya bagi jangka masa panjang.“Penting untuk kita sedar bahawa terdapat kesan segera Covid-19 terhadap kesihatan kanak-kanak, tetapi sangat penting untuk kita kenal pasti dan tangani kesan berpanjangan terhadap fizikal, mental dan kesejahteraan sosial generasi kanak-kanak ini,” kata laporan itu.Sementara itu, lebih 91,000 kanak-kanak dimasukkan ke hospital sejak Pusat Kawalan dan Pencegahan Penyakit (CDC) AS mula merekodkan data mulai 1 Ogos 2020.Negara itu menyaksikan peningkatan mendadak bagi kadar kemasukan ke hospital dalam kalangan kanak-kanak, dan kadar vaksinasi mereka rendah.Hanya 20.3% kanak-kanak berumur lima hingga 11 tahun, dan 55.4% remaja berusia antara 12 hingga 17 tahun lengkap suntikan vaksin sepenuhnya pada Selasa, menurut data CDC.Pengarah CDC Rochelle Walensky berkata cara terbaik memastikan kanak-kanak dilindungi adalah dengan pemberian vaksin.


‘Orang dalam’ mungkin dirasuah hingga bocorkan data pengguna kepada ‘scammer’, kata pakar

“Orang dalam” sama ada daripada institusi awam atau swasta mungkin “dirasuah” sehingga menyebabkan data peribadi dibocorkan kepada pihak ketiga untuk tujuan jenayah, kata Presiden Persatuan Pemeriksaan Penipuan Bertauliah Malaysia, Akhbar Satar.Katanya, kebocoran data peribadi pengguna kepada pihak yang tidak bertanggungjawab sehingga menyebabkan ramai menjadi mangsa sindiket penipuan atau scammer boleh diatasi dengan ketelusan dan integriti kakitangan yang terlibat.“Disebabkan rasuah dan kurangnya integriti dalam kalangan pekerja membuatkan mereka ini berani untuk menjual data peribadi pengguna kepada pihak luar,” katanya kepada MalaysiaNow.“Rasuah dan kurangnya nilai integriti pekerja dalam urusan melibatkan data peribadi pelanggan. Data ini mungkin dijual kepada pihak tidak bertanggungjawab”.Baru-baru ini Lembaga Hasil Dalam Negeri (LHDN) memberi amaran kepada orang ramai supaya berhati-hati dengan kegiatan sindiket penipuan yang menyamar sebagai pegawai mereka selepas berjaya memperdaya lebih 18 mangsa melibatkan jumlah kerugian lebih RM600,000.MalaysiaNow melaporkan semalam kes penipuan semakin meningkat disebabkan kerana ramai pengguna beralih kepada dalam talian disebabkan pandemik Covid-19.Akhbar berkata scammer atau penipuan penyamaran ini kurang terjadi di negara jiran Singapura.“Kerana mereka memiliki integriti yang tinggi serta tidak mendedahkan maklumat peribadi kepada orang luar.“Seharusnya kita patut mencontohi dan menjauhkan diri daripada terlibat dengan kegiatan rasuah,” katanya.Menurut Akhbar sesetengah yang menjadi mangsa berkemungkinan memiliki sejarah lampau membabitkan tunggakkan cukai dan menjadi sasaran mudah scammer dengan menggunakan taktik menakutkan mangsa dengan tindakan undang-undang jika tidak melakukan pemindahan wang.“Kejadian jenayah seperti ini banyak dilaporkan oleh media tetapi masih ramai individu yang terpedaya dengan panggilan palsu menyamar sebagai pihak berkuasa.“Mangsa juga bukan orang biasa tetapi ada juga yang berpendidikan tinggi dan berkerjaya profesional turut menjadi antara mangsa kes penipuan ini.”Akhbar berkata, pengguna perlu sentiasa berhati-hati sewaktu menerima panggilan terutama apabila pemanggil memperkenalkan diri sebagai pegawai kerajaan.“Sekiranya mendapat panggilan mengatakan anda terlibat dengan sebarang jenayah atau pembayaran cukai, cepat-cepat hentikan perbualan.“Kemudian hubungi terus kepada pihak yang berkenaan bagi mengenal pasti sama ada anda memang ada terlibat dengan sebarang perkara seperti dinyatakan,” katanya.Menurut Akhbar, pengguna juga perlu sentiasa peka terhadap e-mel atau kiriman mesej memaparkan pautan perbankan.“Cuba elakkan meletak maklumat di dalam telefon seperti kata laluan bank kerana sekiranya telefon tersebut dicuri, penjenayah akan segera mengeluarkan wang dari dalam bank.“Penjagaan data peribadi adalah penting bagi setiap individu supaya tidak disalahgunakan oleh pihak lain. Paling utama jangan mudah terpedaya apabila menerima panggilan yang memperuntukkan anda membuat pemindahan wang,” katanya.


Mahkamah tolak bantahan Amzad berhubung petisyen pilihan raya calon BN

Mahkamah Tinggi Kuala Terengganu hari ini menolak bantahan awal Ahli Parlimen Kuala Terengganu Amzad Hashim terhadap petisyen yang difailkan oleh calon Barisan Nasional (BN) bagi membatalkan kemenangannya pada Pilihan Raya Umum ke-15 (PRU15).
Petisyen pilihan raya tersebut difailkan oleh calon BN Mohd Zubir Embong.
Hakim Mohd Firuz Jaffril membuat keputusan itu pada prosiding secara dalam talian selepas mempertimbangkan hujahan daripada kedua-dua pihak pada 30 Jan lepas dan juga hujahan bertulis.
Mahkamah menetapkan 20 hari untuk perbicaraan petisyen itu bermula 3 April.
Amzad diwakili barisan peguam Wan Rohimi Wan Daud, Saifuddin Othman, Mohd Nasir Embong dan Azrul Rizal.
Mohd Zubir yang merupakan pempetisyen pula diwakili Mohd Hafarizam Harun, Muhammad Amin Othman, Mohamed Baharudeen Mohamed Ariff dan Norhazira Abu Haiyan.
Pada 3 Jan lepas, Umno Terengganu memfailkan petisyen untuk membatalkan keputusan PRU15 bagi Parlimen Kuala Terengganu di Mahkamah Tinggi Kuala Terengganu mengikut Akta Kesalahan Pilihan Raya 1954.
Pengerusi Umno Terengganu Ahmad Said dilapor berkata petisyen itu difailkan antara lain atas dakwaan PAS menyogok pengundi dengan mengagihkan wang bantuan diberikan kerajaan negeri pada 15 hingga 17 November lepas, iaitu beberapa hari sebelum PRU15, melalui program i-Pencen, i-Belia dan i-Siswa.
Pada PRU15 lepas, Parlimen Kuala Terengganu kekal disandang PAS apabila Amzad memperoleh majoriti 40,907 undi selepas menewaskan tiga pencabar lain termasuk Mohd Zubir.


Zahid persoal pendakwaan cuba 'perangkap' tanya soalan sama berulang kali

Ahmad Zahid Hamidi yang sedang membela dirinya atas pertuduhan rasuah membabitkan dana Yayasan Akalbudi  (YAB) hari ini mempersoal tindakan pihak pendakwaan yang menurutnya cuba memerangkap beliau apabila bertanyakan soalan sama berulang kali.
Zahid, 69, berkata demikian semasa ditanya oleh timbalan pendakwa raya Harris Ong Mohd Jeffery Ong, adakah pengurup wang Omar Ali Abdullah menunjukkan secara fizikal cek yang disumbangkan kepada YAB untuk tujuan amal jariah kepada bekas timbalan perdana menteri itu.
Ahli Parlimen Bagan Datuk itu kemudian menjawab sudah mencukupi baginya melihat penyata bank bulanan dan buku lejar yang merekodkan pemindahan dana YAB ke dalam akaun pelanggan di firma guaman, Tetuan Lewis & Co yang mengendalikan dana itu.
“Seseorang itu diberikan kepercayaan untuk mengkreditkan jumlah sumbangan dan sumbangan itu bukan atas nama saya secara peribadi, tetapi kepada sebuah yayasan. Sekiranya yayasan itu dipegang oleh firma guaman dan jelas sumbangan itu telah dikreditkan, adalah tidak bermoral jika kita bertanya siapakah pemberi itu? Adakah duit itu telah dimasukkan atau tidak?
“Cukup dengan kepercayaan ada penyata bank dan buku lejar yang diperlihatkan. Kita harus ada kepercayaan sebab yakin sumbangan itu adalah untuk amal jariah, apa yang ditanya kepada saya perkara yang berulang-ulang supaya saya terperangkap,” kata Zahid.
Harris bagaimanapun berkata fakta perlu dibentangkan dalam menjawab soalan agar ia dapat diputuskan oleh mahkamah.
“Di mahkamah ini adalah untuk menuntut keadilan. Semua pihak mencari keadilan dan Datuk Seri (Zahid) pun tidak bersalah sehingga dibuktikan bersalah. Jadi untuk mendapatkan keadilan, fakta perlu dibentangkan dan perlu dikemukakan bagi mencapai satu keadilan,” katanya.
Peguam Hisyam Teh Poh Teik yang mewakili Zahid kemudian bangun dan berkata perkara yang dinyatakan oleh pendakwaan itu boleh dibangkitkan semasa hujahan.
Hakim Collin Lawrence Sequerah berkata itu adalah maklum balas daripada komen Zahid yang menyatakan pihak pendakwaan bertanyakan soalan sama berulang kali.
Selepas itu, Harris bertanyakan semula soalan kepada Zahid: “Soalan saya mudah, adakah Omar Ali membawa kepada anda secara fizikal cek ini, sebab kamu beritahu B. Muralidharan (peguam Lewis & Co) tidak membawa salinan cek?
Zahid: Yang Arif, ada tiga tarikh berbeza dan mustahil saya dapat ingat. Saya tidak diperlihatkan dengan cek asal, tetapi ada penyata bulanan yang sepadan dengan buku lejar.
Sebelum itu, Harris merujuk Zahid kepada 11 cek berjumlah RM3.8 juta yang diterima daripada individu dan badan korporat untuk disumbangkan kepada YAB dan wang itu dikreditkan ke dalam akaun pelanggan di Lewis & Co.
Zahid kemudian bersetuju dengan Harris bahawa beliau tidak mengetahui siapa pemilik cek berkenaan dan tidak pernah melihat cek itu secara fizikal.
Harris: Datuk Seri beritahu tidak ketahui siapa pemilik cek, jadi saya katakan kenyataan Datuk Seri bahawa kesemua 11 cek adalah sumbangan daripada individu dan badan korporat kepada Yayasan Akalbudi bagi tujuan amal jariah adalah tidak benar kerana Datuk Seri tidak ketahui pemilik cek itu dan tidak lihat cek itu secara fizikal.
Zahid: Saya nyatakan ia adalah sumbangan daripada individu dan badan korporat kepada Yayasan Akalbudi, mustahil di mahkamah saya mahu mengingat tiap-tiap nombor cek dan penyumbang. Penyata bank dan buku lejar adalah sepadan, ertinya kebolehpercayaan saya kepada Lewis & Co untuk kreditkan jumlah pada tahap optimum dan sumbangan telah dikreditkan di akaun pelanggan, jadi saya kekalkan kenyataan saya itu.
Pada 24 Januari lepas, mahkamah memerintahkan Zahid membela diri atas 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 pengubahan wang haram membabitkan puluhan juta ringgit dana milik YAB.
Perbicaraan di hadapan hakim Sequerah bersambung.


Penangguhan bayaran balik pinjaman PTPTN dilanjutkan 3 bulan lagi

Kerajaan bersetuju melanjutkan tempoh penangguhan bayaran balik pinjaman Perbadanan Tabung Pendidikan Tinggi Nasional (PTPTN) selama tiga bulan lagi kepada peminjam yang layak.Menteri Pengajian Tinggi Noraini Ahmad berkata keputusan ini diambil kerana kerajaan prihatin dan menyedari terdapat peminjam PTPTN yang masih terkesan dengan pandemik Covid-19 dan belum berupaya membuat bayaran balik pinjaman.“Peminjam PTPTN yang terkesan boleh mengemukakan permohonan melalui portal rasmi PTPTN mulai 5 Januari hingga 31 Mac 2021.“Tempoh penangguhan bayaran balik pinjaman bermula dari bulan permohonan pelanjutan diluluskan,” menurutnya dalam kenyataan di Putrajaya hari ini.Noraini berkata butiran berkenaan pelaksanaan pelanjutan penangguhan bayaran balik pinjaman ini akan diperincikan oleh PTPTN.“Diharapkan pengumuman ini dapat membantu meringankan beban yang ditanggung oleh peminjam PTPTN,” katanya.Sebelum ini, kerajaan menangguhkan bayaran balik pinjaman PTPTN mulai 19 Mac 2020 hingga 31 Disember 2020 kepada semua peminjam PTPTN berikutan pandemik Covid-19.Sebarang pertanyaan lanjut boleh dibuat dengan menghubungi Careline PTPTN di talian 03-2193 3000 yang beroperasi Isnin hingga Jumaat dari 9 pagi hingga 5 petang.


Pengerusi PN Melaka letak jawatan

Pengerusi Perikatan Nasional (PN) Melaka Mohd Rafiq Naizamohideen hari ini mengumumkan peletakan jawatan hari ini, beberapa hari selepas gabungan itu gagal menguasai kerajaan negeri dalam pilihan raya negeri (PRN).Beliau yang merupakan naib presiden Bersatu turut melepaskan jawatannya sebagai pengerusi negeri dan mengatakan surat peletakan jawatannya akan diserahkan kepada Pengerusi PN Muhyiddin Yassin esok.“Saya ingin memohon jutaan kemaafan atas segala kekhilafan sepanjang saya menjalankan tugas sebagai pengerusi PN Melaka dan ketua Badan Pimpinan Bersatu Melaka,” katanya dalam satu kenyataan hari ini.Beliau berkata peletakan jawatan ini bagi memberi peluang kepada kepimpinan baru untuk mengetuai Bersatu dan PN Melaka supaya mempunyai masa yang mencukupi bagi membuat segala persiapan bagi menghadapi PRU15.“Peletakan jawatan ini juga bagi membolehkan segala fokus dapat saya berikan untuk memperkukuhkan kedudukan dan sokongan rakyat terhadap PN Parlimen Tangga Batu dan Bersatu Bahagian Tangga Batu serta memberi tumpuan sepenuhnya terhadap tanggungjawab saya sebagai naib presiden Bersatu menjelang PRU15.”PN bertanding di semua kerusi DUN Melaka pada Pilihan Raya Negeri (PRN) Melaka yang diadakan pada 20 November lalu.Bagaimanapun, Mas Ermieyati Samsudin dicalonkan sebagai ketua menteri walaupun beliau merupakan pengerusi PN Melaka.Walaupun begitu, Rafiq tetap memberikan sokongan penuh terhadap pencalonan Mas Ermieyati yang merupakan calon di DUN Tanjung Bidara.PN hanya memenangi dua kerusi dalam PRN Melaka mengekalkan jumlah kerusinya sebelum ini.Sementara Barisan Nasional (BN) menguasai DUN Melaka dengan kemenangan melebihi dua pertiga majoriti sekali gus melayakkannya membentuk kerajaan negeri.


Kes harian meningkat lepasi 5,500

5,566 kes baru Covid-19 direkodkan hari ini menjadikan jumlah keseluruhan jangkitab dalam negara sebanyak 2,876,324 kes.3,187 pesakit juga direkodkan sembuh, menjadikan jumlah keseluruhan pesakit sembuh sebanyak 2,787,190.Dalam pada itu, kes yang memerlukan rawatan di unit rawatan rapi (ICU) adalah sebanyak 113 kes di mana 90 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 59 kes di mana 40 adalah kes Covid-19.Dari 5,566 kes harian yang dilaporkan pada hari ini, 51 kes (0.9%) adalah daripada Kategori Tiga, Empat, dan Lima, dan 5,515 kes (99.1%) lagi adalah terdiri daripada Kategori Satu dan Dua.


Lebih 1,400 mangsa banjir Baling dipindah ke PPS

Seramai 1,424 mangsa banjir daripada 93 keluarga ditempatkan di tiga pusat pemindahan sementara (PPS) yang beroperasi sekitar Kupang, Baling setakat 8.00 malam tadi.
Pegawai Pertahanan Awam Baling Rasidah Kassim dalam satu kenyataan memaklumkan mereka ditempatkan di Sekolah Menengah Kebangsaan (SMK) Jerai, Surau An-Nur di Taman Mesra Kupang dan SMK Agama Yayasan Khairiah.
Beberapa kampung sekitar Kupang dilanda banjir kilat selepas hujan berterusan selama beberapa jam menyebabkan air melimpah dari Sungai Kupang dan memasuki rumah penduduk.
Dalam pada itu, tujuh rumah musnah akibat dihanyutkan arus deras manakala kira-kira 70 lagi rosak susulan bencana berkenaan.


Zahid dapat semula pasport secara kekal

Timbalan Perdana Menteri, Ahmad Zahid Hamidi hari ini berjaya mendapatkan semula pasportnya secara kekal selepas Mahkamah Rayuan membenarkan beliau untuk mendapatkan pasport antarabangsa dan pasport diplomatik secara kekal bagi membolehkannya menjalankan tugas rasmi di luar negara.
Panel tiga hakim Mahkamah Rayuan dipengerusikan hakim Hanipah Farikullah sebulat suara hari ini membenarkan permohonan Zahid selepas Mahkamah Tinggi pada 3 Februari lalu menolak permohonan beliau untuk mendapatkan dokumen itu secara kekal, lapor Berita Harian.
Menurut Hanipah, panel berpuas hati bahawa permohonan yang dibuat Zahid mempunyai merit.
Turut bersidang, hakim Datuk Ahmad Zaidi Ibrahim dan Datuk Lim Chong Fong.
"Mahkamah sudah meneliti hujahan pemohon, oleh itu membenarkan permohonan ini," katanya.
Permohonan semakan Zahid itu tidak dibantah oleh Timbalan Pendakwa Raya Abdul Malik Ayob.
Sementara itu, peguam Hisyam Teh Poh Teik yang mewakili Zahid, ketika ditemui selepas prosiding berkata, jaminan RM2 juta yang dikenakan mahkamah tinggi sebelum ini dikekalkan.
Hakim Mahkamah Tinggi Collin Lawrence Sequerah (kini hakim mahkamah rayuan) sebelum ini hanya membenarkan pelepasan sementara dokumen itu untuk Zahid, bagi urusan memohon pasport diplomatik dan seterusnya menyerahkan semula kedua-dua pasport itu kepada mahkamah selepas segala urusan permohonan diplomatik selesai.
Pasport itu sebelum ini diserahkan kepada mahkamah sebagai syarat jaminan tambahan selepas beliau didakwa atas 47 tuduhan rasuah, pecah amanah dan pengubahan wang haram, membabitkan dana Yayasan Akalbudi, yang kini prosidingnya di peringkat pembelaan.
Berdasarkan notis usul yang difailkan pada 13 Februari lalu, Zahid memohon pelepasan pasport dipertimbangkan dan diputuskan oleh Mahkamah Rayuan supaya ia dapat dilepaskan secara penuh dan kekal, dengan apa-apa syarat sewajarnya yang dikenakan oleh mahkamah itu.
“Sebagai seorang individu yang menjawat antara jawatan tertinggi dalam negara, ia dilihat tidak praktikal dan rumit untuknya memohon ke mahkamah setiap kali ingin melakukan tugasan ke luar negara.
“Justeru, adalah wajar Mahkamah Rayuan mempertimbangkan bahawa kelulusan permohonan itu akan membawa kebaikan dan kesinambungan kepada pentadbiran negara yang menjadi tanggungjawab setiap rakyat Malaysia,” katanya.
Zahid juga berkata permohonan itu adalah mala fide atau prejudis, dan berjanji akan terus memberikan kerjasama sepenuhnya dalam menyelesaikan kes mahkamahnya.


NGO rayu Agong ampunkan Najib, lantik jadi PM interim

Sebuah pertubuhan bukan kerajaan (NGO) hari ini menghantar memorandum kepada Yang di-Pertuan Agong memberi pengampunan kepada Najib Razak dan melantiknya sebagai perdana menteri interim bagi menyelesaikan krisis yang melanda negara.Pengerusi Persatuan Sahabat Ulul Amri Malaysia (PSUAM) Syed Muhammad Imran Syed Abdul Aziz berkata Najib sudah terbukti mampu untuk mentadbir negara dengan baik.“Saya mencadangkan YDPA dapat memberikan pengampunan Diraja kepada Najib daripada apa jua tindakan mahkamah baik yang sedang berlangsung atau yang telah dijatuhi hukuman bersalah,” katanya dalam kenyataan hari ini.Katanya lagi, ketokohan Najib sudah terbukti ketika negara berada bawah pemerintahannya dulu.“Pada pandangan saya, Najib semasa memegang jawatan sebagai perdana menteri keenam tempoh hari adalah amat baik serta memberangsangkan.“Dengan keupayaan dan kecekapannya mengurus ekonomi negara disamping membawa nama baik Malaysia ke persada antarabangsa,” katanya.Najib dilantik sebagai perdana menteri pada 3 April 2009 untuk menggantikan Abdullah Ahmad Badawi selepas beliau didesak Umno untuk meletakkan jawatan akibat kelhilangan majoriti dua pertiga Barisan Nasional (BN) buat pertama kalinya pada pilihan raya umum tahun sebelumnya.Beliau memegang jawatan tersebut sehingga 9 Mei 2018, ekoran BN tumbang pada Pilihan Raya Umum ke-14 (PRU14).Pada 28 Julai tahun lalu, Najib didapati bersalah atas tujuh tuduhan pecah amanah, menyalahgunakan kedudukan dan pengubahan wang haram oleh Mahkamah Tinggi Kuala Lumpur kerana menyeleweng RM42 juta dana SRC International Sdn Bhd.Beliau dijatuhi hukuman penjara 12 tahun dan denda RM210 juta.Hakim Mohd Nazlan Mohd Ghazali membuat keputusan itu selepas berpuas hati pihak pembelaan gagal membuktikan kes melampaui keraguan munasabah.Bagaimanapun, Najib kini sedang dalam proses rayuan.


KPM tingkatkan pengambilan guru secara 'one-off' untuk 2023

Kementerian Pendidikan (KPM) akan meningkatkan pengambilan guru secara "one-off" atau sekali pengambilan untuk penempatan tahun depan melalui kaedah kluster mata pelajaran (KMP) yang telah diperkenalkan.
Menteri Pendidikan Radzi Jidin berkata pihaknya menganggarkan jumlah pengambilan tersebut melebihi 4,000 siswazah yang biasanya diambil sepanjang tahun mengikut amalan biasa kementerian.
“Sebelum Covid-19, biasanya dalam tempoh setahun antara 4,000 hingga 5,000 siswazah diambil mengisi kekosongan. Apabila diperkenalkan sistem kluster, ia memberi kita (KPM) peluang untuk meningkatkan pengambilan.
“Jadi sekarang kita sedang berusaha menambah jumlah siswazah berbanding jumlah biasa dengan ia sedang diikhtiarkan Suruhanjaya Perkhidmatan Pendidikan (SPP),” katanya kepada pemberita selepas program wacana bersama komuniti Orang Asli di Sungai Siput, Perak hari ini.
Dilaporkan, sejak KMP diperkenalkan, seramai 18,702 pegawai perkhidmatan pendidikan (PPP) Gred DG41 secara "one-off" telah dilantik dalam pengambilan khas bagi mengisi kekosongan guru di sekolah KPM di bawah bidang kuasa SPP.
Radzi berkata antara masalah dikesan pihaknya berkaitan pengambilan guru ialah isu tunggakan dan tidak sepadan kelulusan yang dilihat telah berjaya diatasi sejak KMP diwujudkan.
“Tunggakan (pengambilan) sudah bertahun-tahun kerana isu dikatakan pada waktu itu adalah kekurangan bekalan guru manakala tidak sepadan pula diatasi dengan siswazah yang memiliki bidang pengkhususan utama tertentu boleh memohon untuk mengisi kekosongan mata pelajaran lain yang dikategorikan dalam kluster yang sama.
“Jadi melalui pendekatan ini kita akan dapat jumlah pengambilan yang lebih besar sebab itu kita dapat selesaikan dengan lebih tinggi peratusan pengambilan dan jumlah pengambilan itu sendiri,” katanya.
Dalam pada itu, Radzi berkata setakat ini terdapat 69 aduan berkaitan buli diterima sejak portal aduan buli dilancarkan Khamis lepas dan kesemua aduan itu sedang diteliti sebelum diambil tindakan.
"Menerusi portal ini, kita ada tiga platform untuk membuat aduan iaitu menerusi Sistem Pengurusan Aduan Awam (Sispa) kita terima sebanyak 28 aduan, dua diterima menerusi e-mel, 17 melalui panggilan telefon manakala 22 melalui aplikasi WhatsApp.
“Apa yang paling penting, sistem pelaporan ini kerahsiaan maklumat itu kita pegang, kita tidak mahu maklumat sulit ini terkeluar (bocor), nanti anak-anak pula diberikan tekanan.  Oleh sebab itu, jika kita lihat kita mula mendapat aduan-aduan, ada aduan yang telah kita ambil tindakan dan aduan yang masih dalam siasatan,” katanya.


Zahid nafi dakwaan dana Yayasan Akalbudi tidak digunakan untuk bantu golongan miskin

Bekas timbalan perdana menteri Ahmad Zahid Hamidi memberitahu Mahkamah Tinggi hari ini bahawa Yayasan Akalbudi (YAB) telah menyumbang lebih RM109 juta untuk kerja-kerja kebajikan, sekali gus menafikan dakwaan pendakwaan tiada satu sen dana yayasan itu digunakan untuk membantu orang miskin.Zahid, 69, berkata sumbangan RM109 juta itu merupakan sebahagian sahaja kerana ada lagi kerja kebajikan yang tidak disenaraikan kerana beliau memegang prinsip “tangan kanan memberi, tangan kiri tidak perlu mengetahui”.“Di hari Jumaat ini, saya tidak mahu menyanggah sebarang pernyataan mana-mana pihak, namun apabila senarai D5 dan D6 (senarai kerja kebajikan) dikemukakan pada Yang Arif, saya beri pengakuan bahawa penyataan tiada satu sen diberi Yayasan Akalbudi untuk menolong orang miskin adalah tidak benar,” katanya.Beliau berkata demikian ketika disoal peguamnya Ahmad Zaidi Zainal semasa membela diri atas 47 pertuduhan membabitkan pecah amanah, rasuah dan pengubahan wang haram.Pada 18 Nov 2019, pihak pendakwaan dalam kenyataan pembukaannya menyatakan akan membuktikan Zahid telah menyeleweng RM31 juta dana Yayasan Akalbudi dan tiada satu sen pun daripada wang tersebut telah digunakan untuk manfaat golongan miskin.Ahli Parlimen Bagan Datuk itu berkata beliau mahu keadilan diberikan kepadanya kerana tindakannya itu adalah untuk kebaikan.“Wang (Yayasan Akalbudi) daripada sumber saya sendiri, pendapatan saya sendiri, elaun saya sendiri, perniagaan saya sendiri. Saya masukkan (dana) dengan tujuan hati yang baik dengan yayasan yang saya buat sendiri. Adakah ini merupakan sesuatu yang harus dikenakan (tindakan) diaibkan, dimalukan dan dizalimi kepada saya?” tegasnya.Zahid bagaimanapun mengakui terdapat kesilapan teknikal disebabkan kelemahan beberapa pihak terutamanya setiausaha syarikat YAB.“Ada kelemahan teknikal tapi daripada segi tujuan dan amalan yang saya lakukan, ia hanyalah untuk kebaikan kerana Allah SWT semata-mata,” katanya.Menurut Zahid, beliau telah melantik Idris Kechek dan Mahinder Kaur sebagai setiausaha syarikat bagi Yayasan Akalbudi.Katanya, Idris yang memegang jawatan itu selama 10 tahun sejak 1997, tidak pernah mengemas kini dan menghantar laporan akaun (yayasan) kepada Suruhanjaya Syarikat Malaysia (SSM).“Hanya pada 2012 selepas lembaga pemegang amanah berubah, saya mengetahui bahawa Idris tidak pernah menghantar apa-apa dokumen ke SSM atau menyediakan akaun bagi Yayasan Akalbudi tersebut.“Pada 2012, Mahinder Kaur telah dilantik menjadi setiausaha syarikat bagi YAB untuk menggantikan Idris. Namun, di mahkamah ini juga barulah saya mengetahui bahawa beliau ada menyediakan dokumen pertukaran pemegang amanah, dokumen perakaunan dan lain-lain, tetapi tidak menghantarnya ke SSM,” katanya.Sementara itu, beliau berkata Samsuri Tun, Zulkifli Senteri, Muhammad Nabil Saleh dan Khairuddin Tarmizi pernah dilantik sebagai pemegang amanah YAB.Kepada soalan Zaidi sama ada empat pemegang amanah YAB itu pernah menyumbang kepada dana yayasan itu, Zahid menjawab 100% dana yayasan itu adalah wangnya sendiri.“Sumbangan saya sendiri kepada yayasan dan tiada satu sen pun yang saya peroleh daripada mana-mana pemegang amanah yang telah saya lantik untuk menjadi pemegang amanah kepada yayasan berkenaan,” katanya.Zahid berdepan 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 pertuduhan pengubahan wang haram, membabitkan berpuluh-puluh juta ringgit dana milik Yayasan Akalbudi.Pada 24 Januari lepas, mahkamah memerintahkan Zahid membela diri terhadap kesemua pertuduhan selepas pihak pendakwaan berjaya membuktikan kes prima facie.Perbicaraan di hadapan hakim Collin Lawrence Sequerah bersambung 23 Mei ini.


15 warga Myanmar ditahan guna surat palsu, rentas negeri tanpa kebenaran

Polis menahan 15 warga Myanmar kerana cuba merentas negeri tanpa kebenaran dan menggunakan surat kebenaran palsu dalam sekatan jalan raya (SJR) di Kampung Tanah Puteh, Kelantan Isnin lepas.Ketua Polis Daerah Gua Musang Sik Choon Foo berkata kesemua warga Myanmar termasuk dua wanita itu ditahan ketika menaiki sebuah bas ekspres yang sedang dalam perjalanan dari Kuala Lumpur ke Rantau Panjang, Kelantan.“Warga asing terbabit dalam keadaan mencurigakan sebelum mereka diminta menunjukkan surat kebenaran merentas negeri. Lima daripada mereka menunjukkan surat kebenaran palsu manakala 10 lagi tidak mempunyai surat kebenaran.“Kesemua warga asing itu juga mempunyai dokumen perjalanan yang tamat tempoh dan dipercayai cuba pulang ke negara asal melalui sempadan di Rantau Panjang untuk merentas ke Thailand,” katanya pada sidang media di Ibu Pejabat Polis Daerah (IPD) Gua Musang hari ini.Beliau berkata kesemua warga asing yang berumur antara 20 hingga 50 tahun itu dibawa ke Ibu Pejabat Polis Daerah Gua Musang untuk siasatan lanjut.Kes disiasat mengikut Seksyen 6(1)(C) Akta Imigresen 1959/63, Akta 342 Akta Pencegahan dan Pengawalan Penyakit Berjangkit dan Seksyen 420 Kanun Keseksaan.Mengulas lanjut, Sik berkata ini merupakan kes pertama membabitkan penahanan warga asing yang cuba merentas negeri menggunakan surat kebenaran palsu di daerah ini.Justeru, katanya polis akan mempertingkatkan pemeriksaan kenderaan yang melalui Jalan Kuala Lipis-Gua Musang dan Lojing-Gua Musang bagi mengesan individu yang merentas negeri tanpa surat kebenaran.


PRU15 perlu diadakan sekarang, kata timbalan presiden Umno

Timbalan Presiden Umno Mohamad Hasan menetapkan garis perbincangan perhimpunan agung malam ini dengan mendesak Pilihan Raya Umum ke-15 (PRU15) diadakan tahun ini, mengatakan sekarang adalah masa paling tepat ketika musuh dalam keadaan paling lemah.“Serang sewaktu musuh sedang lemah, tempa ketika besi masih panas. Jangan tunggu dia dah regroup balik, dia dah cium mulut macam PRU14, Mahathir dan Anwar cium mulut baru dia nak buat. “Menempah maut. Now is the right time for us to strike,” kata Mohamad merujuk kerjasama Dr Mahathir Mohamad bersama bekas musuhnya Anwar Ibrahim di mana Bersatu turut bergabung bersama Pakatan Harapan bagi menamatkan enam dekad pentadbiran Barisan Nasional (BN).Mohamad berkata melengahkan pilihan raya “akan membuka potensi kebangkitan pembangkang”.Beliau berkata gabungan pembangkang ketika ini sedang berada dalam keadaan tidak bersatu padu seperti apa yang dapat dilihat ketika Pilihan Raya Negeri (PRN) Johor baru-baru ini.“PRN di Melaka, Sarawak dan Johor memberi beberapa petunjuk yang penting, bahawa masanya sekarang. “Ketidaksepaduan pembangkang adalah strategik kepada Umno. Inilah masanya kita pintas saat mereka berpecah dan bertelagah.”“Pihak lawan ternyata sangat lemah sekarang,” kata.Gesaan Tok Mat itu mencerminkan pendirian bekas perdana menteri Najib Razak dan Presiden Umno Ahmad Zahid Hamidi, di mana kedua-dua mereka dipercayai memberikan tekanan terhadap Perdana Menteri Ismail Sabri Yaakob supaya Parlimen dibubarkan.Zahid yang berdepan 47 pertuduhan jenayah di mahkamah sebelum ini berkata PRU15 perlu diadakan sebelum atau pada Julai tahun ini.Pemerhati politik percaya beliau sedang mengukuhkan kedudukannya sebelum pemilihan parti itu pada November.Sekiranya PRU15 dan pemilihan Umno diadakan ketika perbicaraan sedang berjalan, Zahid mungkin tidak dapat mempertahankan jawatannya dalam parti.


4.6% kanak-kanak lengkap divaksinasi, 38.5% terima dos pertama

Seramai 164,375 kanak-kanak berumur antara lima hingga 11 tahun atau 4.6% daripada populasi berkenaan di negara ini telah lengkap menerima vaksinasi Covid-19 di bawah Program Imunisasi Kanak-Kanak Covid-19 Kebangsaan (PICKids),  setakat semalam.Berdasarkan laman web CovidNow, seramai 1,368,326 kanak-kanak dalam kumpulan sama atau 38.5% telah menerima sekurang-kurangnya satu dos vaksin.Bagi remaja berumur antara 12 hingga 17 tahun, seramai 2,862,105 individu atau 92% telah lengkap divaksinasi, manakala 2,963,947 atau 95.3% telah menerima sekurang-kurangnya satu dos vaksin.Bagi populasi dewasa pula, seramai 15,933,049 individu atau 67.7% telah menerima dos penggalak, manakala 22,957,974 atau 97.6% telah melengkapkan kedua-dua dos vaksin dan 23,235,033 atau 98.8% telah menerima sekurang-kurangnya satu dos vaksin.Sebanyak 46,823 dos vaksin telah diberikan semalam, melibatkan 32,183 sebagai dos kedua, 10,180 sebagai dos penggalak dan 4,460 dos pertama, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 69,272,251.Sementara itu, menurut portal GitHub KKM, 19 kematian akibat Covid-19 dilaporkan di Malaysia semalam, dengan Selangor mencatatkan jumlah tertinggi iaitu empat kes, diikuti Johor, Kedah, Pahang, Perak, Sarawak dan Kuala Lumpur dengan masing-masing dua kes. .Melaka, Pulau Pinang dan Terengganu masing-masing merekodkan satu kes.


Guan Eng akan didakwa dengan 2 lagi pertuduhan Jumaat ini

Bekas menteri kewangan Lim Guan Eng, akan menghadapi dua pertuduhan baru berkaitan penyalahgunaan harta, di Mahkamah Sesyen Butterworth, Jumaat ini.Perkara itu dimaklumkan Timbalan Pendakwa Raya Wan Shaharudin Wan Ladin, pada sebutan kes rasuah Lim yang juga merupakan bekas ketua menteri Pulau Pinang, yang didakwa meminta suapan bagi membantu sebuah syarikat dilantik melaksanakan Projek Pembinaan Jalan-Jalan Utama dan Terowong di Pulau Pinang.“Pihak pendakwaan sudah menyerahkan notis kepada tertuduh pagi ini, untuk memaklumkan mengenai dua pertuduhan ke atasnya mengikut Seksyen 403 Kanun Keseksaan itu,” katanya semasa sebutan semula kes rasuah itu di hadapan Hakim Mahkamah Sesyen Azura Alwi.Wan Shaharuddin berkata, pertuduhan yang akan dihadapi Lim Jumaat ini, merupakan pertuduhan terakhir bagi kontroversi projek terowong dasar laut yang menjadi perhatian, sejak beberapa tahun lalu.Seksyen 403 KK, berkaitan kesalahan penyalahgunaan harta untuk kepentingan peribadi atau menyebabkan individu lain melupuskan sebarang harta, yang memperuntukkan hukuman penjara maksimum lima tahun dan sebatan serta boleh juga dikenakan denda, jika sabit kesalahan.Peguam Gobind Singh Deo yang mewakili Lim, 60, mengesahkan, anak guamnya sudah menerima notis tersebut, bagaimanapun berkata pihaknya masih belum melihat dua pertuduhan baru itu.Pada 7 Ogos, Lim dihadapkan ke Mahkamah Sesyen di Butterworth, atas satu pertuduhan meminta suapan bagi membantu sebuah syarikat dilantik melaksanakan Projek Pembinaan Jalan-Jalan Utama dan Terowong di Pulau Pinang.Pada 10 Ogos lepas, Lim didakwa di Mahkamah Sesyen Butterworth atas pertuduhan menggunakan kedudukannya untuk suapan bagi dirinya wang berjumlah RM3.3 juta, sebagai tindakan membantu syarikat milik Zarul Ahmad Mohd Zulkifli dilantik untuk melaksanakan projek itu yang bernilai RM6.3 billion.Zarul merupakan pengarah Consortium Zenith Construction Sdn Bhd.Pada 11 Ogos pula, Lim sekali lagi didakwa di mahkamah sama atas pertuduhan menyalahgunakan kedudukannya sebagai Ketua Menteri Pulau Pinang dan Pengerusi Lembaga Tawaran Perbadanan Pembangunan Pulau Pinang (PDC), untuk rasuah wang berjumlah RM372,009 bagi isterinya Betty Chew Gek Cheng melalui syarikat Excel Property Management & Consultancy Sdn Bhd.


1,136 jururawat kontrak dilantik jawatan tetap

Seramai 1,136 jururawat keluaran Institut Latihan Kementerian Kesihatan Malaysia (KKM) berstatus lantikan kontrak akan diperakukan ke pelantikan tetap dalam tempoh suku keempat tahun ini dan suku pertama tahun depan.
Menteri Kesihatan Khairy Jamaluddin berkata proses perakuan pelantikan tetap bagi 2,804 jururawat swasta yang sebelum ini dilantik secara kontrak dan berkhidmat di KKM khususnya ketika tempoh pandemik Covid-19 pula, akan dibuat secara berfasa oleh Suruhanjaya Perkhidmatan Awam.
“Bagi Jururawat Gred U29 dan U32 yang memiliki kelayakan akademik ijazah sarjana muda kejururawatan, secara prinsipnya mereka boleh dipertimbangkan pelantikan ke Gred U41 atau kenaikan pangkat ke Gred U42,” katanya kepada pemberita selepas merasmikan 25th Joint Malaysia-Singapore Nursing Conference 2022 hari ini.
Selain itu, beliau berkata dalam usaha memastikan penyampaian perkhidmatan di klinik kesihatan ibu dan anak (KKIA) dan klinik desa yang cekap serta berkesan, KKM telah mengemukakan permohonan untuk memfleksikan jawatan Jururawat Masyarakat Gred U19 kepada jawatan Jururawat Masyarakat Gred U19/Jururawat Gred U29.
Menurutnya pindaan itu dibuat bagi membolehkan 1,406 Jururawat Masyarakat Gred U19 yang lulus kursus Diploma Kejururawatan Peningkatan Secara Lantikan (PSL) ditawarkan pelantikan tetap dan kekal mengisi jawatan sedia ada sebagai Jururawat Gred U29.
Khairy berkata sehingga kini, sejumlah 2,775 perjawatan Jururawat Masyarakat Gred U19 masih kosong dan permohonan untuk memfleksikan jawatan itu akan membolehkan ia diisi oleh lulusan jururawat dari Institut Latihan KKM mahupun swasta.
“Menerusi keputusan ini dan selari dengan peredaran masa serta keperluan fasiliti, jawatan jururawat masyarakat akan dijumudkan secara berperingkat. Jururawat masyarakat sedia ada juga akan ditawarkan kursus Diploma Kejururawatan PSL yang dilaksanakan secara sepenuh masa dalam tempoh setahun,” katanya.
Menurut beliau selepas isu doktor kontrak, sebahagian isu jururawat kini telah diselesaikan dan pada masa akan datang isu pembantu perubatan juga dalam perancangan untuk penyelesaian.
“Jadi kita akan terus berusaha untuk mempertingkatkan dan saya juga telah mohon dana tambahan daripada Kementerian Kewangan dalam bajet nanti supaya memberi skim yang lebih menarik kepada jururawat seperti yang diumumkan hari ini,” tambahnya.


Bekas pengarah JSJ Bukit Aman Zaman Khan meninggal dunia

Bekas pengarah Jabatan Siasatan Jenayah (JSJ) Bukit Aman, Zaman Khan Rahim Khan, 80, meninggal dunia di Institut Jantung Negara hari ini.Ketua Polis Negara Acryl Sani Abdullah Sani ketika dihubungi Bernama mengesahkan perkara itu.Sementara itu, bekas ketua polis negara Mohd Hanif Omar berkata jenazah akan dibawa ke Masjid Bukit Aman untuk solat jenazah dan dijadual dikebumikan di Tanah Perkuburan Islam Bukit Kiara selepas solat Asar.Allahyarham antaranya pernah memegang jawatan Pengarah JSJ Bukit Aman sekitar 1993 dan pernah mengendalikan kes berprofil tinggi termasuk kes Botak Chin (Wong Swee Chin) dan P. Kalimuthu atau Bentong Kali.Zaman juga pernah berkhidmat sebagai ketua polis Selangor dari 1975 hingga 1978 dan menamatkan perkhidmatan dalam pasukan beruniform sebagai Ketua Pengarah Jabatan Penjara pada 1997.


Kerajaan sediakan RM100 juta dana ‘Penjana KPT-CAP’ untuk graduan menganggur

Kerajaan memperuntukkan RM100 juta menerusi inisiatif di bawah Pelan Jana Semula Ekonomi Negara (Penjana) Kementerian Pengajian Tinggi-Career Advancement Programme (Penjana KPT-CAP) bagi membantu graduan institusi pengajian tinggi (IPT) yang menganggur mendapatkan pekerjaan bersesuaian dengan kelayakan mereka, kata Noraini Ahmad.Menteri pengajian tinggi itu berkata, ini bagi membantu 300,000 graduan yang sudah dan akan menamatkan pengajian di institusi pendidikan tinggi awam (IPTA), institusi pengajian tinggi swasta (IPTS) dan institusi latihan kemahiran awam (ILKA) pada 2020.Noraini berkata, tiga program utama yang digerakkan oleh KPT di bawah peruntukan Penjana iaitu program “Job Matching and Placement”; program berterusan keusahawanan; dan “Gig Economy”.“Program berbentuk latihan kemahiran jangka pendek dan sederhana ini dijangka dapat memberikan manfaat dan nilai tambah kepada sejumlah 20,000 graduan universiti awam, politeknik dan kolej komuniti.“Sebagai langkah tambahan, kementerian turut menjalinkan kerjasama strategik bersama dengan Kementerian Sumber Manusia (KSM) melalui agensi-agensi di bawahnya untuk melaksanakan beberapa inisiatif. Antaranya program ‘reskilling dan upskilling’ bersama Tabung Pembangunan Sumber Manusia (HRDF),” katanya ketika sesi soal jawab lisan di Dewan Rakyat, hari ini.Noraini menjawab soalan Wong Hon Wai (PH-Bukit Bendera) yang meminta menteri pengajian tinggi menyatakan apakah statistik dan angka graduan di IPTA dan IPTS pada tahun ini.Wong juga ingin tahu apakah langkah-langkah diambil KPT dengan kerjasama Kementerian Sumber Manusia dalam menangani isu pengangguran dalam kalangan graduan baru.“Program berbentuk latihan kemahiran jangka pendek dan sederhana ini dijangka dapat memberikan manfaat dan nilai tambah kepada sejumlah 20,000 graduan universiti awam, politeknik dan kolej komuniti.Menurut Noraini melalui program ini, graduan akan ditempatkan di syarikat-syarikat yang dikenal pasti HRDF selama satu  bulan hingga tiga bulan untuk mereka menjalani latihan persijilan profesional dan kemahiran dalam bidang yang diperlukan oleh industri.Katanya, mereka akan ditawarkan pekerjaan di syarikat-syarikat tersebut sekiranya berjaya menamatkan latihan dan memenuhi kriteria yang ditetapkan.“Kementerian juga melaksanakan program padanan pekerjaan kepada graduan dengan kerjasama Perkeso. Graduan-graduan yang berdaftar di ‘Portal Graduates Reference Hub for Employment and Training’ atau ringkasnya GREaT yang diselia oleh KPT akan dipadankan dengan kekosongan jawatan di syarikat yang berdaftar melalui portal MyFutureJobs di bawah seliaan Perkeso.“122,702 graduan mendaftar untuk dipadankan dengan kekosongan perjawatan di dalam portal terbabit dan sejumlah 31,942 graduan sudah mendapat penempatan, sehingga 28 Oktober lalu.”


Pakistan larang kemasukan pelancong dari India, elak varian baru Covid-19

Pakistan pada Isnin menyekat kedatangan pelancong India selama dua minggu berikutan penularan varian baharu virus Covid-19, lapor Agensi Andolu.Keputusan itu diputuskan dalam mesyuarat Pusat Gerakan dan Operasi Nasional (NCOC), sebuah badan yang mengawasi strategi anti-virus negara diterajui Menteri Perancangan Asad Umar, kata pusat itu dalam satu kenyataan.“Mesyuarat telah memutuskan India disenaraikan sebagai negara Kategori C selama dua minggu. Akan ada larangan masuk kepada penumpang yang datang dari India melalui laluan udara dan darat,” kata kenyataan itu.Pelancong dari negara Kategori C tidak dibenarkan masuk ke Pakistan, manakala warga Pakistan perlu mendapatkan kebenaran, menurut protokol keselamatan NCOC.Menurut kenyataan itu, anggota mesyuarat diberi penjelasan mengenai penularan varian baharu Covid-19 India- varian “double-mutant” – yang dianggap penyebab kepada lonjakan jangkitan baru-baru ini.India mencatat kenaikan kes harian melebihi 273,000 kes dalam tempoh 24 jam, menyebabkan kerajaan New Delhi pada Isnin mengumumkan sekatan pergerakan selama seminggu.Setakat ini India melaporkan lebih 15 juta kes positif dan 178,769 kematian.Pakistan pula mencatatkan 761,437 kes dan korban seramai 16,316 orang.


Menteri undang-undang harap RUU anti lompat parti lulus sebelum PRU15

Menteri di Jabatan Perdana Menteri (Parlimen dan Undang-undang) Wan Junaidi Tuanku Jaafar berharap rang undang-undang (RUU) anti lompat parti dapat dibentangkan dan diluluskan sebelum Pilihan Raya Umum (PRU) ke-15.Bagaimanapun beliau berkata ia terpulang kepada Perdana Menteri Ismail Sabri Yaakob sama ada RUU itu dibentang di Dewan Rakyat pada persidangan Julai ini atau diadakan awal pada persidangan khas.“Ada yang mahu RUU ini dibentang pada persidangan bulan Julai, dan ada yang mahu diawalkan, namun terpulang kepada perdana menteri sendiri untuk menentukan perkara itu setelah kajian selesai dan diserahkan kepada beliau.“Kalau tanya saya, pada saya lebih baik kita laksanakan RUU ini dahulu (sebelum PRU15) kerana tidak mahu apa yang berlaku pada 2018 berlaku lagi pada tahun ini atau 2023 nanti. (Kalau) RUU belum siap kita dah PRU, lepas itu lompat kiri lompat kanan (ahli politik bertukar parti),” katanya.Beliau yang juga ahli Parlimen Santubong berkata demikian ketika ditemui pada Program Libat Urus Bersama Masyarakat Kuching semalam.Wan Junaidi berkata beliau tidak boleh mendedahkan mengenai RUU itu secara lebih lanjut selagi ia belum dibentangkan kerana terikat dengan Peraturan Mesyuarat 85 Peraturan-peraturan Majlis Mesyuarat Dewan Rakyat.“Saya yang mengetuai Jawatankuasa RUU itu yakin dengan kebolehan serta pengalaman undang-undang yang pada jawatankuasa dan masalah ini boleh diselesaikan,” katanya.


Covid-19 mungkin jadi ‘wabak bermusim’, kata PBB

Pandemik Covid-19 berkemungkinan menjadi satu penyakit bermusim, kata Pertubuhan Bangsa-bangsa Bersatu (PBB) pada Khamis.PBB turut mengingatkan supaya dunia tidak melonggarkan langkah-langkah membendung pandemik hanya kerana faktor-faktor meteorologi.Selepas setahun Covid-19 muncul di China, misteri masih lagi menular seputar penyakit yang kini telah membunuh lebih kurang 2.7 juta orang.Dalam sebuah laporan oleh pasukan pakar yang ditugaskan untuk menyiasat misteri mengenai Covid-19 telah memulakan kajian potensi meteorologi dan udara mempengaruhi Covid-19 atau tidak.Mereka menemui beberapa tanda bahawa Covid-19 boleh menjadi wabak bermusim.Pasukan dianggotai 16 orang pakar yang ditubuhkan PBB itu berkata penularan jangkitan terhadap organ pernafasan seringkali bermusim.“Lebih-lebih lagi pada pertukaran musim sejuk-musim luruh, influenza dan selesema koronavirus boleh menjadi aktif.“Ini juga boleh meneguhkan jangkaan bahawa jika Covid-19 terus menular bagi beberapa tahun lagi, ia boleh menjadi penyakit bermusim,” kata laporan itu.Bagaimanapun, menurutnya laporan itu juga, penularan yang dinamik setakat ini memperlihatkan bahawa campur tangan kerajaan dengan melaksanakan sekatan dan larangan perjalanan sangat memberi kesan terhadap wabak itu, bukan cuaca.Oleh itu, pasukan tersebut menegaskan bahawa cuaca tidak boleh menjadi pencetus sebab bagi melonggarkan sekatan anti-Covid.“Pada tahap ini, bukti tak menyokong bahawa faktor-faktor meteorologi dan udara sebagai dasar kerajaan melonggarkan usaha mengurangkan penularan,” kata Ben Zaitchik dari jabatan sains bumi dan planet di Universiti John Hopkins.


Kajian dapati Portugal negara terpantas menua di Eropah

Portugal kini merekodkan 182 warga emas (berumur 65 tahun ke atas) bagi setiap 100 orang muda (berumur sehingga 14 tahun), sekali gus menjadi negara paling cepat menua dalam kalangan anggota Kesatuan Eropah (EU), menurut kajian yang diterbitkan Pangkalan Data Portugal Kontemporari Portdata pada Ahad.
Dalam tempoh tiga dekad lalu, populasi warga emas meningkat tiga kali ganda di negara itu, menurut data Institut Statistik Kebangsaan Portugis (INE) dan diterbitkan oleh akhbar Publico.
Pada 1990, nisbah bagi setiap 66 warga emas adalah 100 orang muda, lapor Xinhua.
Portugal mencatatkan kadar penuaan tahunan sebanyak 3.6%, lebih tinggi berbanding semua negara EU, menurut kajian itu.
Menurut Jorge Malheiros, penyelidik di Pusat Kajian Geografi Institut Geografi dan Perancangan Spatial di Universiti Lisbon, pertumbuhan pesat kadar penuaan di Portugal adalah hasil daripada penghijrahan golongan muda dari negara itu dan kemasukan warga asing yang sudah bersara.
"Ini tidak sepatutnya dilihat sebagai sesuatu yang dramatik,” kata pakar migrasi dan demografi itu.
Tetapi beliau juga memberi amaran bahawa "masyarakat memerlukan tenaga orang muda.”
"Kita perlu belajar untuk hidup dengan masyarakat yang lebih tua," kata Malheiros.


Kerajaan larang perhimpunan ambang tahun baru

Sambutan tahun baru 2021 secara perhimpunan adalah tidak dibenarkan, kata Menteri Kanan (Kluster Keselamatan) Ismail Sabri Yaakob hari ini.Beliau berkata sambutan yang biasanya disambut secara besar-besaran itu boleh mewujudkan risiko penyebaran Covid-19 jika ia dianjurkan di mana-mana lokasi di negara ini.“Sambutan ada pelbagai cara, ada sambutan secara bersendirian, bersama keluarga di rumah dan sebagainya tetapi secara perhimpunan memang tidak dibenarkan kali ini.“Ini kerana ia akan melibatkan perhimpunan yang penjarakan fizikalnya tidak dapat dikawal,” katanya pada sidang media perkembangan Perintah Kawalan Pergerakan (PKP) di sini.Dalam perkembangan lain, Ismail Sabri berkata setakat ini, tiada cadangan untuk mewujudkan semula sekatan merentas negeri dan daerah seperti yang pernah dilaksanakan sebelum ini.Beliau berkata keputusan mengenai perkara itu bergantung kepada pandangan dan nasihat daripada Kementerian Kesihatan dengan ia hanya akan dilaksanakan apabila disarankan kementerian itu.“Kita belum ada perbincangan yang terperinci. Kita akan dapatkan pandangan KKM dan keputusan akan dibuat selepas kita dapat pandangan nasihat mereka.“Setakat ini, masih kekal seperti diumumkan iaitu perjalanan rentas negeri dan daerah masih dibenarkan,” katanya.Sebelum ini kerajaan memutuskan untuk membenarkan pergerakan rentas negeri dan daerah di seluruh negara tanpa kebenaran polis kecuali di kawasan Perintah Kawalan Pergerakan Diperketatkan (PKPD) mulai 7 Disember lepas.


Zahid risau kes jenayah dihadapinya, kata Mahathir

Dr Mahathir Mohamad mendakwa Ahmad Zahid Hamidi telah menyuarakan kerisauannya berhubung kes-kes jenayah yang dihadapi bekas timbalan perdana menteri itu di mahkamah ketika mereka mengadakan beberapa pertemuan.Dr Mahathir, 96, dalam pernyataan pembelaan yang difailkan semalam menerusi Tetuan Haidir & Co mendakwa, pertemuan sebanyak lima kali itu antara 7 Jun 2018 dan 25 Februari 2020 berlaku di beberapa lokasi iaitu kediamannya di Mines Resort City, Seri Kembangan, Yayasan Kepimpinan Perdana, Putrajaya dan Pejabat Perdana Menteri di Perdana Putra.“Sepanjang tempoh Zahid berjumpa dengan saya, plaintif (Zahid) sememangnya telah menyuarakan kepada saya berkenaan kes-kes jenayah yang sedang dihadapinya.“Memandangkan saya ketika itu (sepanjang 2018 dan 2020) masih memegang kedudukan sebagai perdana menteri dan perdana menteri interim, Zahid sememangnya telah mengambil peluang untuk berbaik-baik dengan saya memandangkan pada ketika itu kes-kes jenayah yang dihadapi Zahid mampu membahayakan kerjaya politiknya.“Maka, semestinya itu yang menjadi kerisauan plaintif pada ketika itu dan ia disuarakan kepada saya,” dakwa Mahathir dalam pernyataan pembelaan bagi menjawab saman difailkan Zahid terhadapnya.Mahathir mendakwa Khairuddin Abu Hassan telah mendedahkan melalui akaun Facebooknya bahawa plaintif sendiri telah memintanya (Khairuddin) untuk mengaturkan pertemuan dengan bekas perdana menteri itu.“Saya mengatakan mana-mana individu yang waras akal fikiran dan mempunyai kemampuan intelek untuk berfikir secara munasabahnya dapat melihat bahawa Zahid seorang ahli politik yang sedang menghadapi masalah kes-kes jenayah telah pergi berjumpa dengan saya, yang ketika itu memegang jawatan berautoriti, semestinya bertujuan membuat percubaan untuk menyelesaikan kes-kes jenayah dihadapinya,” dakwa Mahathir.Dakwa Mahathir, adalah logik untuk diperkatakan bahawa Zahid telah datang dan bertemu dengannya selepas beliau menjadi perdana menteri dan Zahid mempunyai perancangan untuk cuba membersihkan semula nama baiknya yang telah lama tercemar kerana kes jenayah berkenaan.“Saya tidak mempunyai sebarang niat jahat terhadap Zahid dan tidak mempunyai apa-apa kepentingan atau pengaruh di dalam apa-apa keputusan yang dibuat oleh mahkamah berhubung kes-kes jenayah yang dihadapi Zahid,” dakwa Mahathir.Dalam saman yang difailkan pada 20 April lepas, Zahid, 69, berkata pada 19 Oktober 2018, beliau telah dituduh di Mahkamah Sesyen, bagi 12 pertuduhan melibatkan pecah amanah, lapan pertuduhan rasuah dan 27 pertuduhan pengubahan wang haram dan kesemua pertuduhan tersebut telah dibicarakan di Mahkamah Tinggi.Zahid mendakwa Mahathir telah mengeluarkan kenyataan-kenyataan fitnah dengan niat jahat terhadapnya pada Majlis Pelancaran Aspirasi Parti Pejuang sempena Pilihan Raya Negeri (PRN) Johor ke-15 di Yayasan Kepimpinan Perdana, Putrajaya pada 23 Februari 2022.Ahli Parlimen Bagan Datuk itu mendakwa kenyataan fitnah tersebut antaranya membawa maksud bahawa beliau seorang yang menggunakan jalan pintas untuk menyelesaikan dan menangguhkan perbicaraan kes jenayahnya yang masih berjalan serta menggunakan kedudukannya untuk mempengaruhi Dr Mahathir bagi mencampuri urusan perbicaraan jenayah dan mencampuri penyiasatan yang dijalankan oleh agensi penguatkuasaan terhadapnya.Sementara itu, Zahid turut memfailkan permohonan inter-parte (kedua-dua pihak) untuk perintah injunksi interim supaya defendan sama ada secara diri sendiri, pegawai dan wakilnya untuk menarik balik kenyataan fitnah tersebut dan menghalang mereka menerbitkan, mengedarkan atau menyebarkan kenyataan itu atau kenyataan fitnah serupa di mana-mana platfom media sosial.Permohonan injunksi interim itu akan didengar di hadapan hakim Rozana Ali Yusoff pada 17 Jun ini.


JPM didenda RM1,000, kaunter ditutup selepas ramai bimbang pelanggaran SOP

Penganjur 100 Hari Aspirasi Keluarga Malaysia dikenakan kompaun RM1,000 kerana gagal patuhi SOP, kata Menteri Kesihatan Khairy Jamaluddin hari ini susulan kebimbangan timbul berhubung kerumunan orang ramai beratur untuk mendapatkan diskaun hingga 80% bagi pembayaran saman trafik mereka.Kaunter bayaran Polis dan Jabatan Pengangkutan Jalan (JPJ) yang dibuka di Pusat Konvensyen Kuala Lumpur (KLCC) juga turut diarahkan tutup serta-merta.Menurut Khairy, kompaun itu dikeluarkan mengikut Akta Pencegahan dan Pengawalan Penyakit (342).“Situasi kesesakan, tiada penjarakan fizikal dan tiada kawalan jumlah pengunjung yang hadir memberi risiko berlakunya penularan jangkitan Covid-19.“Sehubungan itu, kompaun di bawah Akta Pencegahan dan Pengawalan Penyakit (Akta 342) bernilai RM1,000 telah dikeluarkan kepada pihak penganjur,” kata Khairy dalam kenyataan hari ini.Acara karnival empat hari itu dianjurkan Unit Penyampaian Kemakmuran Bersama (Sepadu) Jabatan Perdana Menteri (JPM). Ia dilancarkan Perdana Menteri Ismail Sabri Yaakob semalam dan turut dihadiri beberapa orang menteri termasuk Khairy.Pemeriksaan MalaysiaNow di beberapa lokasi mendapati tiada penjarakan fizikal dilakukan selain barisan orang ramai yang ingin melakukan pembayaran melimpah hingga ke jalan raya sejak awal pagi.Walaupun ramai anggota kerajaan serta agensi penguat kuasa undang-undang diletakkan di lokasi terlibat, prosedur operasi standard (SOP) yang ditetapkan Majlis Keselamatan Negara (MKN) dilihat masih diabaikan.Di Pusat Konvensyen Kuala Lumpur (KLCC), orang ramai dilihat sanggup menunggu selama beberapa jam di kaunter-kaunter bayaran bagi mendapatkan diskaun 80% bagi saman trafik yang diterima mereka.Keadaan itu berlaku walaupun saman boleh diselesaikan menggunakan beberapa platform pembayaran secara dalam talian.Namun ramai pengguna mengadu laman sesawang dalam talian lembab berikutan trafik pengguna yang tinggi ketika ini termasuk MyBayar yang merupakan platform rasmi polisBerhubung kompaun yang dikenakan, Khairy berkata ia merupakan jumlah maksimum yang boleh dikenakan selepas Ordinan Darurat diungkaikan di Dewan Negara, pada 8 Disember lalu.“Maklumat lanjut mengenai kaedah pembayaran saman dan tawaran diskaun akan dimaklumkan oleh pihak PDRM.“KKM akan terus memantau perjalanan program ini dan tidak akan teragak-agak mengeluarkan lagi kompaun kepada pihak penganjur sekiranya gagal memastikan pematuhan SOP.“Sebagai sebuah kerajaan, kita seharusnya menunjukkan teladan serta amalan terbaik kepada seluruh masyarakat. Kita mestilah berpegang kepada standard yang sama seperti yang telah dikenakan ke atas rakyat,” katanya.Diskaun saman trafik sempena 100 hari Aspirasi Keluarga Malaysia yang menjadi slogan pentadbiran Ismail diumumkan Rabu lalu, tawaran itu bermula semalam dan berakhir pada 12 Disember.Pemandu kenderaan di Kuala Lumpur dan Putrajaya boleh mendapat diskaun sehingga 80%, sementara bagi mereka yang tinggal di negeri lain akan menikmati diskaun sebanyak kurang 70%.Bagaimanapun, tawaran diskaun itu tidak termasuk saman sementara hadir mahkamah, atau kesalahan-kesalahan besar lain, ia juga tidak ditawarkan bagi kesalahan kenderaan berat dan pengubahsuaian ekzos.


Kes sub varian Omicron meningkat, agensi EU ramal risiko kematian

Dua sub varian Omicron, BA.4 dan BA.5 dilaporkan lebih mudah menular berbanding varian Covid-19 lain di Eropah, di mana ia boleh menyebabkan lebih banyak kemasukan ke hospital selain mengakibatkan kematian jika menjadi dominan, kata agensi pencegahan penyakit berjangkit Kesatuan Eropah (EU) pada Isnin.Setakat ini, kebanyakan negara EU mengenal pasti penularannya dalam kadar rendah. Namun, di beberapa negara penularannya dilihat mulai meningkat termasuk Portugal di mana penularan BA.5 merangkumi 87% kes setakat 30 Mei.Pusat Pencegahan dan Kawalan Penyakit Eropah (ECDC) turut berkata secara keseluruhannya, trend penularan sub varian itu ketika ini sedang meningkat.Kedua-dua sub varian tersebut turut disenaraikan di bawah pemantauan Pertubuhan Kesihatan Sedunia pada bulan Mac dan diletakkan dalam kategori varian yang membimbangkan oleh ECDC.Bagaimanapun, BA.4 dan BA.5 dianggap tidak membawa risiko gejala teruk berbanding sub varian Omicron yang lain. Menurut ECDC, peningkatan bilangan kes ekoran daripada kadar jangkitan yang lebih tinggi berisiko menjadi punca lebih banyak kemasukan ke hospital dan kematian.“Kadar jangkitan yang dilaporkan untuk BA.4 dan BA.5 menunjukkan bahawa varian ini akan menjadi dominan,” katanya dalam satu kenyataan.Minggu lalu, Pusat Kawalan dan Pencegahan Penyakit (CDC) AS berkata, BA.4 dan BA.5 dianggarkan membentuk hampir 5% ke 8% daripada kes Covid-19 di Amerika Syarikat setakat 4 Jun.


Sudan rekod kes cacar monyet pertama

Sudan pada Ahad mengesahkan kes pertama cacar monyet di negara itu.
Menurut Kementerian Kesihatan Sudan, pesakit merupakan seorang pelajar lelaki berusia 16 tahun dari Darfur Barat, wilayah di bahagian utara, lapor Agensi Anadolu.
Pertubuhan Kesihatan Sedunia (WHO) minggu lalu mengisytiharkan wabak cacar monyet atau monkeypox sebagai kecemasan kesihatan global berikutan virusnya yang terus merebak.
Menurut statistik WHO, sejak dikesan pada Mei lepas, virus itu telah menjangkiti lebih 16,000 orang di 75 negara.
Virus cacar monyet menunjukkan simptom yang serupa tetapi kurang sedikit daripada cacar, termasuk demam, ruam dan bengkak pada nodus limfa.
Jangkitannya ke atas indidvidu adalah terhad, namun boleh disebarkan melalui sentuhan dengan cecair badan, luka pada kulit atau permukaan mukosa dalaman seperti dalam mulut atau tekak, titisan pernafasan dan objek tercemar.


Pemeriksaan suhu badan tidak wajib di sekolah mulai esok

Pemeriksaan suhu badan di premis institusi pendidikan bawah kementerian pendidikan (KPM) tidak diwajibkan berkuat kuasa esok.KPM dalam kenyataan hari ini memaklumkan bagaimanapun, semua guru, anggota kumpulan pelaksana (AKP), pekerja perkhidmatan sokongan dan pelawat masih diwajibkan mengimbas kod QR melalui aplikasi MySejahtera sebelum memasuki premis institusi pendidikan bawah KPM.“Sebagai langkah keselamatan, ibu bapa atau penjaga dimohon supaya memastikan anak atau anak jagaan mereka berada dalam keadaan sihat dan tidak bergejala sebelum hadir ke sekolah,” menurut kenyataan itu.Ketetapan itu dibuat susulan pengumuman Menteri Kanan Pertahanan Hishammuddin Hussein pada Selasa berkaitan pemansuhan prosedur operasi standard (SOP) pemeriksaan suhu badan dan buku rekod mendaftar masuk di premis bermula esok.KPM berkata murid yang bergejala atau mempunyai ahli keluarga yang disahkan positif serta tinggal serumah, tidak dibenarkan hadir ke sekolah.Menurutnya tahap kesihatan murid di sekolah akan dipantau secara berterusan bagi memastikan murid yang bergejala diasingkan di bilik isolasi untuk tindakan selanjutnya.“KPM juga menyarankan agar ketetapan ini turut terpakai di semua institusi pendidikan yang tidak berdaftar dengan KPM,” katanya.


Rumah merah di Soho

Tahun 1987 aku dalam peralihan, berpindah dari Brixton College untuk masuk ke Polytechnic of Central London (PCL).Di Brixton College aku belajar asas seni atau “arts foundation”. Aku berpindah untuk menyambung belajar ilmu filem di PCL.Aku juga dalam peralihan tempat tinggal dari 34, Birnam Road di North London ke 44, Newmill House, Devas Street Bromley-by-Bow di East London.Rumah pindah. Sekolah pindah. Tempat aku cari makan pun berpindah dari Camden Town ke Soho di West End.Arwah nenek aku ada menerangkan: kalau kita berpindah-randah rumah lebih daripada tujuh kali, ini tanda kita nak papa.Pandangan nenek aku ini lahir daripada budaya Melayu asli.Arwah datuk Sidek peneroka asal membuka Kampong Tengah.Tok Sidek membuat sawah, membuat kebun, menanam kelapa dan tanam pokok buah-buahan.Mustahil Tok Sidek akan berpindah.Sampai ke hari ini, tanah di Kampung Tengah itu menjadi tanah pusaka milik keluarga kami.Cucu cicit Tok Sidek sudah berpindah-randah. Kampung asal kami sudah menjadi kampung tinggal. Sawah pun dah menjadi belukar.Walaupun aku berada dalam kota kosmopolitan London, budaya Sakai Biduanda aku masih tebal melekat.Setiap kali aku pindah rumah aku teringat kata-kata arwah nenek aku ini.Bila aku hendak pindah dari Finsbury Park ke Bromley-by-Bow, aku mula mengira berapa kali aku sudah pindah sesampai aku ke kota London.Ah! Belum sampai tujuh kali. Aku tersenyum kerana aku masih dalam lingkungan selamat belum menuju papa.Untuk warga London pindah tempat tinggal dari alamat North London ke East London ini menunjukan kemerosotan dalam taraf hidup.North London – London Utara terutama di wilayah Islington – adalah wilayah paling “trendy dan chic” dalam kota London.Rumah lama aku di Birnam Road, Finsbury Park hanya satu stesen dari Highbury Islington.Ini daerah perkampungan mamat dan minah “yuppies”.Minah fesyen, mamat media, mamat TV, mamat dan minah kaki glamour semua akan mencari tempat tinggal di North London.Anak muda yang nak jadi “rock star” pun perlu alamat di North London.Sewa bilik, sewa rumah atau flat agak mahal berbanding dari wilayah yang lain.Awas! Bukan murah nak jadi trendy dan chic. Jika tak ada modal jangan cuba-cuba. Koyak poket terkehel bahu memikul hutang.“Wow Isham. You’re from North London. So cool”. Ini kata kata rakan sekolah aku di Brixton College.Kawan aku yang bercakap ini tak tahu aku duduk “free” bekerja sebagai “baby sitter”.Entah apa yang cool di London Utara pada ketika itu aku pun masih belum lagi arif.Aku pendatang baru, masih tahap “berudu” di London. Berudu yang pindah dari Wavre, Belgium ke London.Tapi aku agak arif tentang Bromley-By-Bow, kampung baru aku.Aku faham maknanya bila aku pindah dari Finsbury Park, North London ke Bromley-By-Bow di wilayah East End, London.Wilayah East End seperti: daerah Whitechapel, Stratford, Bow, Bethnel Green dan Bromley adalah wilayah yang dianggap miskin di London.Dari segi sejarah, kota London wilayah East End tempat kesampaian para imigran.Di wilayah ini ada dua pasar besar, pasar ikan Billinggate dan pasar daging Smithfield.Di East End, juga tempat pelabuhan – Dockland.Di pelabuhan ini bermulanya kuasa laut imperial Inggeris menggeledah, menjarah dan menjajah dunia.Dari Dockland inilah, kapal-kapal lanun Inggeris yang mendapat restu Raja dan Baginda Queen memulakan pelayaran untuk menjarah dunia.Di awal kurun 1800, para Yahudi dari Eropah Timur yang dibantai oleh warga asal Poland, Belanda, Ukraine dan Rusia berbondong-bondong melarikan diri berhijrah ke Whitechapel di East End.Pada tahun 1971, perang berlaku antara Pakistan Timur dengan Pakistan Barat.Pada 17 April 1971, Pakistan Timur menjadi Bangladesh sebuah negara baru muncul bebas dan merdeka.Akibat daripada perang ini berbondong-bondong, warga Bangla menjadi orang pelarian masuk ke East London.Pendatang baru Yahudi dan Bangla ini semuanya mahu mencari kehidupan baru.Hidup yang lebih baik dari negara asal usul mereka.Imigran awal, para Yahudi akhirnya berjaya kini pindah ke London Utara, ke Golders Green, wilayah kelas menengah.Manakala Bangla masih warga dominan di East London, terutama di wilayah Tower Hamlet.Kini wilayah menjadi Bangla Town.Ketika aku sampai, East End masih lagi dilihat sebagai wilayah perkampungan kaum pekerja, kaum buruh dan para imigran.Wajib aku nyatakan di sini, East End ini adalah tempat “daerah rumah merah atau red light district” untuk kota London.Red light district adalah konsep sopan yang digunakan untuk menggantikan “sarang lonte” atau “rumah pelacur”.Lampu merah yang terpasang di jendela menandakan kepada bakal pelanggan bahawa dalam rumah ini ada penjualan “daging segar”.Konsep dan frasa rumah merah ini bermula di perlabuhan Amsterdam 500 tahun dahulu.Di pelabuhan Amsterdam para kelasi Belanda mencari nikmat daging hidup sebelum belayar jauh ke Jawa atau ke Surinam.Kelasi yang pulang dari pelayaran sebelum bertemu isteri, akan lebih awal bertemu kekasih lama di rumah merah.Ini watak pelabuhan di mana sahaja dalam dunia ini.Whitechapel juga tak jauh dari pelabuhan Dockland.Hakikatnya di mana ada kapal berlabuh di sana kita akan temu perniagaan daging segar.Lagi miskin wilayah itu lagi rancak perniagaan daging segar.Aku pindah ke Bromley-By-Bow kerana seorang minah dari Malaysia mahu aku mengambil alih flatnya.Flat ini milik Majlis Bandaran Tower Hamlet.Sewanya 22 pound seminggu.Minah ini menjadi penduduk tetap di United Kingdom.Dia bekerja sebagai jururawat. Jururawat yang bernama See Mee ini berasal dari Perak.See Mee mahu bertukar angin dengan kehidupan baru, dia berpindah ke Australia.Bila See Mee memberikan aku kunci flatnya, kecil tapak tangan beg kosong aku tadahkan.Inilah sejarahnya kenapa aku menjadi warga Bromley-by-Bow di East End.Selain daripada See Mee yang meninggalkan aku flatnya, aku juga tidak akan melupakan Anna gadis cun bergetah dari Singapura. Anna yang aku temui ketika dia sedang menjaja beg kulit di atas jambatan di Camden Lock.“You need a job? Nak jadi waiter? Pergi ke Desaru di Old Compton Street, Soho. Jumpa Freedy, dia Filipina, katakan Anna yang hantar. Tell Freedy you are my friend”. Kata-kata Anna yang hingga ke hari ini tidak akan aku lupakan.Anna juga mengubah hidup aku.Aku ingat lagi petang Rabu itu aku sampai ke Old Compton Road untuk mencari Restoran Desaru.Awalnya aku sebagai berudu di London aku tak tahu Old Compton ini dalam wilayah Soho.Aku juga tidak tahu Soho ini dalam wilayah West End.Aku menolak pintu gelas Restoran Desaru.Kosong. Ada seorang budak India duduk seorang diri di bucu meja belakang. Aku memberanikan hati dan bertanya.“I’m looking for Freedy”.“Not here. Six oclock come”.Aku wajib membunuh satu jam.Lalu aku menggelencong ke China Town yang tidak jauh dari Restoran Desaru dan tak juga jauh dari Leicester Square.Sambil berjalan sambil aku mengenal jalan-jalan dan bangunan sekeliling.Ini wilayah baru aku. Jika aku bekerja sebagai pelayan di sini maka aku wajib tahu semua arah dan semua lorong.Kurang lebih satu jam aku muncul kembali ke Restoran Desaru.Dua anak muda Cina berseluar hitam berbaju putih kelihatan duduk di meja belakang.Mereka sedang menggulung napkin. Seorang anak muda Cina dalam bar membersih gelas“Yes. Restaurant not open yet. We open at six”. Suara lelaki Melayu pertengahan umur muncul dari belakang aku.“I’m looking for Mister Freedy”.“Why?”“Anna from Camden Town ask me to meet him. For a job.”“Really? You’re her boyfrend? Where is Anna now?”“Camden..”Aku menjawab sambil menggeleng kepala menafikan aku pernah berkasih dengan Anna.Jantan itu ketawa dan menghulur tangan. Kami bersalaman.Ah! Jantan yang aku anggap Melayu itu adalah Freedy, lelaki Filipina yang wajib aku temui mengikut arahan Anna.Freedy ialah pengurus Desaru.“So. Can you start this weekend. Black trouser, white shirt. 11.00 in the morning. Full time…ok? So.. Ah Tan will teach you…and Shah… Our bar man is Mister Chee.. don’t be late be on time”.Freedy menunjukkan aku kepada tiga orang pelayan yang sedang menggulung napkin.Sabtu sampai. Cuti musim panas 1987 sebelum ke PCL aku memulakan kerja di 50, Restoran Desaru di Old Compton, Street London. Kerja pelayan restoran aku yang pertama.Sebulan aku di Restoran Desaru aku bukan lagi berudu. Aku menjalar menjadi katak. Aku sudah pandai meloncat.Aku cukup selesa dan bangga bekerja di Desaru di Old Compton Street.Mengapa tidak. Aku kini berada betul-betul di tengah tengah wilayah Soho.Ha! Akhirnya aku sampai ke Soho. Dari zaman sekolah menengah lagi aku mendengar nama Soho.Soho dan sex. Sex dan Soho. Ini sahaja yang aku dengar. Daripada majalah yang aku baca.Buku komik yang aku lihat. Majalah “orang dewasa” yang aku curi tengok – nama Soho akan aku temui.Satu malam ketika pelanggan kurang, aku memerhati keluar melintasi dinding gelas Desaru.Terletak berhadapan dengan Desaru ialah Compton – sebuah pub.Dari dinding gelas Desaru aku ternampak pertujukan live show purtan – perempuan jantan.Dengan penuh make up purtan akan menari dan bertandak di atas pentas.Oh la la kata orang Perancis, baru aku sedar pub Compton ialah untuk “Lelaki Gembira – Gay Pub”.Kerana pelanggan masih belum ramai mata aku memerhati rapi ke Pub Compton aku ternampak di sebelahnya bilik kecil.Aku tersenyum. Aku ketawa sendirian. Kilat dan petir memanah ingatan aku.Presto! Aku kenal bilik kecil ini. Ingatan aku menjadi segar. Mustahil aku akan melupakan sejarah aku dengan bilik kecil ini. Tidak aku sangka – aku dan bilik kecil ini bertemu kembali.Ingatan aku kembali ketika aku menumpang di rumah Din Wahab pelajar School of Fashion London.Bersama Din Wahab ialah Azahar yang juga belajar ilmu fesyen jahit menjahit.Azahar ini agak kecil dan rendah. Pernah satu kali tuan empunya pub memaksa Azahar keluar kerana disangka kanak-kanak.Satu petang Din Wahab menelefon kampung.Dia mendapat tahu berita buruk. Nenek kepada Azahar meninggal dunia. Keluarga Azahar meminta Din Wahab menyampaikan berita sedih ini kepada Azahar.Din Wahab memberitahu aku berita ini. Din Wahab tahu bahawa Azahar amat rapat dengan neneknya. Bagaimana nak memecahkan berita sedih ini kepada Azahar.Jeng, Jeng, Jeng.“Mari kita belanja dia. Makan kat China Town. Lepas itu kita bagi tahu”. Cadangan Din Wahab.“Nak belanja apa”. Aku pun hilang akal.Petang itu kami bertiga keluar ke China Town. Aku dan Din Wahab menyimpan niat mahu menjamu Azahar makan di restoran. Tiba-tiba kami tersesat. Kami sampai ke wilayah yang belum penah kami lalu.Aku ternampak iklan Peep Show, wow ertinya kami tersesat ke Soho. Aku berbisik kepada Din Wahab dia menangguk kepala.“Azahar… kau pernah tengok perempuan telanjang? Bukan adik kecik kau”. Aku selamba bertanya.Azahar menggelengkan kepala.“Kau pernah tengok bulu b**** mat saleh?” Aku bertanya sambil tersenyum.Azahar dan Din Wahab terbarai ketawa.“Dalam bilik kecil ini, kalau kau masukkan duit. Tingkap akan terbuka. Dalamnya ada minah saleh telanjang. Lagi banyak kau masuk duit lagi lama kau tengok dia telanjang”. Aku berlagak sebagai “taiko” yang tahu semua perkara.“Nak masuk aku belanja”. Sambil aku membuka dompet untuk meyakinkan Azahar.Azahar mengangguk. Dia masuk ke bilik kecil seluas dua kabin telefon.Tapi ada masalah. Azahar pendek.Kepalanya tak sampai ke pintu gelas untuk mengintai.Maka Din Wahab datang membantu.Satu kaki Azahar berdiri di atas tangan Din Wahab dan satu lagi menekan ke dinding bilik.Sampai juga kepala Azahar ke pintu kaca untuk mengintai minah saleh telanjang .Aku di luar memerhati. Aku risau kalau polis datang. Kami akan dituduh membawa kanak-kanak menonton “peep show” melihat perempuan telanjang.Empat kali aku masukkan duit syiling, jumlah empat pound. Ertinya Azahar sempat melihat minah tu bogel menari-nari selama empat minit.“Bulu dia merah ke hitam?: Din Wahab bertanya,“Perang”. Azahar menjawab.“Macam dalam gambar ke?” soal Din Wahab. Aku tak perlu memberi pandangan.Sekarang aku dalam Restoran Desaru menjadi pelayan. Bilik kecil di mana Din Wahab mengangkat Azahar mengintai minah mat saleh telanjang betul-betul di hadapan tempat aku bekerja.Di sebelahnya ialah Compton, Gay Pub tempat purtan membuat pertujunkan setiap malam.Semuannya berlaku dengan tidak dirancang.Ini bukan karma. Ini perjalanan hidup. Bak kata sajak Usman Awang, dewasalah hati seorang lelaki.Lelaki ini bukan lagi berudu. Aku dah mula hidup liar di Soho.Epilog 1:Pada tahun 2014 aku membawa teater Bilik Sulit ke United Kingdom. Di London aku menjadi pemandu pelancong.Satu petang aku bawa Adam Adli, Hijrah dan Aiman Hakim ke Old Compton Street dan Soho.Aku tunjukan pada mereka tempat aku pernah menjadi pelayan.Kemudian aku bawa mereka ke lorong kecil yang dulunya kelab Madam Jojo.Tiba-tiba aku ternampak Hakim dan Hijrah diperangkap oleh minah saleh yang mengajak mereka masuk ke bilik kecil.“Jangan masuk bilik tu”. Aku melaung kuat dari jauh.Aku mahu Hakim dan Hijrah berundur daripada minah saleh ini.Aku tahu apa yang akan berlaku dalam bilik bawah tanah itu.Ini Soho aku amat kenal baik daerah ini.Epilog 2:Restoran Desaru sudah tutup. Kini sebuah Cafe. Pub Compton masih rancak.Bilik kecil – peep show – di sebelah Compton menjadi kedai fish and chip.Azahar pernah aku temui di Gombak. Ketika itu dia membantu Din Wahab dalam perniagaan jahit menjahit.


Mogok bukan penyelesaian terbaik tangani isu sektor kesihatan, kata Noor Hisham

Mogok secara tidak terancang bukan suatu jalan penyelesaian terbaik terhadap sebarang permasalahan yang timbul berkaitan dengan profesion pegawai perubatan atau mana-mana profesional lain, menurut Ketua Pengarah Kesihatan Dr Noor Hisham Abdullah.
Sebaliknya, beliau berkata permasalahan yang timbul perlu ditangani dengan penglibatan bersama serta cara yang lebih berhemah.
"Penganjuran mogok secara amnya boleh menyebabkan sesuatu perkhidmatan terjejas selama mana ianya dianjurkan. Lazimnya ia dianjurkan untuk menyampai mesej tertentu kepada pihak-pihak berkaitan.
"Namun, perkara ini perlu ditimbang dengan teliti. Ini memandangkan perkhidmatan kesihatan merupakan suatu perkhidmatan yang kritikal terutama kerana ia melibatkan nyawa manusia dan kesejahteraan rakyat," katanya dalam kenyataan hari ini.
Beliau berkata demikian sebagai respons kepada desas-desus akan berlangsung mogok doktor kontrak pada 3 hingga 5 April ini dan laman Instagram DoctorsMalaysia menggesa doktor kontrak seluruh negara tampil menyertai mogok berkenaan atau meletak jawatan secara beramai-ramai pada 1 April.
Bagaimanapun, Noor Hisham memaklumkan Kementerian Kesihatan (KKM) tidak mempunyai maklumat lanjut mengenai mogok tersebut malah hanya menerima hebahan melalui saluran media sosial sahaja.
Dalam pada itu, beliau berkata kerajaan dari semasa ke semasa telah memberi respons terhadap permasalahan serta permintaan yang ditimbulkan oleh anggota kesihatan antaranya mewujudkan perjawatan tetap, penajaan latihan kepakaran atau latihan lanjutan, kenaikan pangkat secara time-based, peluang kenaikan ke gred khas dan mewujudkan gred UD56 untuk pakar perubatan dan sebagainya.
Beliau percaya kerajaan akan memastikan segala permasalahan dan permintaan itu diteliti sesuai dengan isu semasa serta diberi penyelesaian sewajarnya berdasarkan kepada kemampuan ekonomi negara.
“Alhamdulillah, perkhidmatan kesihatan dilihat terus diberi keutamaan sewajarnya oleh pihak kerajaan sebagaimana yang dapat kita perhatikan melalui Belanjawan 2023: Membangun Malaysia Madani. Semoga perkhidmatan kesihatan dapat terus diperkukuhkan lagi dalam tahun mendatang,” katanya.
Noor Hisham berkata perkhidmatan kesihatan di negara ini perlu terus dianggap sebagai sektor yang kritikal termasuk petugas kesihatan kerana kompleksiti, cabaran, risiko dan jerih perih perlu dihadapi oleh anggota kesihatan dalam menjalankan tugasan serta tanggungjawab mereka.
“Pandemik Covid-19 mengajar kita bahawa tanpa sistem kesihatan yang berdaya tahan, negara tidak mungkin dapat mengawal wabak tersebut dengan baik dan orang ramai tidak mungkin dapat meneruskan aktiviti kehidupan seperti biasa.
“Justeru, petugas kesihatan yang merupakan aset utama Perkhidmatan Kesihatan perlu terus diberi perhatian sewajarnya, termasuk imbuhan sewajarnya buat perkhidmatan mereka,” katanya.


Sekat kluster mahkamah, kata Dr Mahathir menjelang PRN Johor

Pengerusi Pejuang Dr Mahathir Mohamad hari ini menggesa pengundi Johor untuk menyekat kluster mahkamah daripada kembali berkuasa melalui beberapa siri pilihan raya kecil (PRK), mengatakan pilihan raya bulan depan akan memberikan kesan besar kepada pilihan raya umum (PRU) akan datang.“PRN ini dirancang oleh kumpulan yang dikenali sebagai kluster mahkamah dan kleptokrat dari Umno,” katanya dalam satu surat terbuka hari ini.“Tujuan mereka ialah untuk memperkukuhkan kedudukan di negeri-negeri sebagai langkah awal sebelum PRU15. Perancangan mereka apabila menang di PRU nanti mereka akan menyelesaikan kes-kes salah guna kuasa, pencurian wang dan harta rakyat.”Menurut bekas perdana menteri itu, walaupun ada yang berkata kumpulan kluster mahkamah tidak bertanding pada PRN Johor, namun calon yang bertanding di atas tiket Umno dan Barisan Nasional (BN) akan memberi kekuatan kepada kumpulan tersebut.“Undi saudara dan saudari akan menentukan parti mana yang akan menerajui kerajaan negeri Johor.”Surat terbuka Mahathir itu tampil beberapa hari selepas bekas perdana menteri Muhyiddin Yassin memberikan amaran yang senada di mana beliau mengatakan pemimpin Umno yang mengetuai parti itu sepanjang pilihan raya adalah presiden parti dan bukannya perdana menteri.“Jika parti mereka menang dalam pilihan raya, lazimnya yang akan diangkat menjadi perdana menteri adalah presiden parti. Jika ini berlaku, maka lengkaplah perancangan kluster mahkamah.“Mereka akan kembali berkuasa dan selesailah masalah mereka.”Kluster mahkamah merujuk sekumpulan ahli Parlimen Umno termasuk bekas perdana menteri Najib Razak dan presiden parti Ahmad Zahid Hamidi yang kini berdepan pelbagai pertuduhan jenayah di mahkamah.


Sorry.


Pasukan bertindak tumpu kilang sangat diperlukan di Selangor, kata kumpulan industri

Kumpulan mewakili pemilik syarikat di seluruh negara menggesa kerajaan Selangor dan pihak berkuasa persekutuan untuk mengetepikan perbezaan politik demi memastikan jangkitan Covid-19 dalam industri perkilangan di Selangor terkawal, mengatakan banyak syarikat sedang mempertimbangkan untuk menutup perniagaan akibat lanjutan sekatan pergerakan penuh dalam negara.Persekutuan Majikan-Majikan Malaysia (MEF) turut mencadangkan Putrajaya untuk menubuhkan pasukan bertindak yang bersepadu antara kedua-dua pihak bagi menguruskan krisis Covid-19 di premis kilang di Selangor dan Kuala Lumpur sepanjang tempoh perintah kawalan pergerakan diperketatkan (PKPD) yang dilaksanakan ketika ini.“Pasukan bertindak khas ini harus menumpukan dua negeri sementara pihak berkuasa tempatan boleh menyediakan butiran mengenai kilang-kilang sementara pihak berkuasa persekutuan ambil peranan menyaring jangkitan wabak dan vaksinasi mereka yang bekerja di kilang-kilang tersebut,” kata presiden MEF Syed Hussain Syed Husman.Beliau berkata tanpa pasukan bertindak sedemikian, negara akan mengambil masa yang lebih lama untuk mencapai sasaran imuniti kelompok.Selangor telah membentuk pasukan bertindak Covid-19 pada tahun lalu di bawah pimpinan bekas menteri kesihatan Dzulkefly Ahmad.Bagaimanapun, negeri itu masih melaporkan sejumlah besar kes harian sehingga mencetuskan kebimbangan mengenai keberkesanan langkah-langkah yang diambil pasukan negeri itu dalam membendung Covid-19.Syed Hussain berkata pasukan bertindak bersepadu demikian harus dapat mengesan pekerja-pekerja kilang demi menangani jangkitan dengan segera, dengan sasaran semua kilang dan perniagaan dapat beroperasi semula.Beliau berkata sebilangan besar kilang haram di Selangor juga harus turut dilibatkan dalam usaha vaksinasi kebangsaan.Pada tahun 2020, dianggarkan lebih 5,600 kilang haram di Selangor dan Lembah Klang.“Kilang-kilang haram ini harus dikenal pasti dan pekerja mereka perlu disaring dan divaksin. Sekiranya kita tidak lakukan ini, maka masalah wabak tidak akan dapat ditangani,” kata Syed Hussain.“Kita harus berani untuk menerima bahawa kilang-kilang yang sah dan yang haram ini wujud, dan mereka harus menjadi fokus pasukan bertindak yang dicadangkan ini.”Sebelum ini, MEF berulang kali menyuarakan bantahan terhadap penguatkuasaan undang-undang yang mewajibkan perniagaan ditutup, memberi amaran majikan dan pekerja menjadi mangsa keadaan ketika ini.“Syarikat antarabangsa yang besar dan berpangkalan di Selangor dan KL juga bimbang lockdown berpanjangan akan mempengaruhi bekalan untuk pasaran antarabangsa.“Sebenarnya, semua kilang yang patuhi SOP harus dibenarkan beroperasi segera dan tidak ditunda lagi,” kata Syed Hussain.


Khairy tolak 'stereotaip media' terhadap PN

Bekas ketua Pemuda Umno Khairy Jamaluddin tidak bersetuju dengan persepsi bahawa Perikatan Nasional (PN) hanya menjurus kepada naratif kaum dan agama dalam peranan mereka sebagai pembangkang, walaupun berkata gabungan itu perlu lebih mempromosikan pemimpinnya yang merupakan sebahagian daripada Kabinet bayangan yang diumumkan bulan lalu.
Khairy berkata dakwaan bahawa ahli Parlimen PN hanya berminat dengan "isu perkauman sempit" adalah stereotaip yang diperkuatkan oleh sikap pilih kasih media dalam mengetengahkan perbahasan di Dewan Rakyat.
Sebaliknya, Khairy, yang pernah menjadi bintang meningkat naik Umno dan dipecat daripada parti itu kerana mengkritik presidennya Ahmad Zahid Hamidi, percaya PN mempunyai ramai pemimpin berkebolehan yang membawa topik penting dan hujah berasaskan fakta.
"Saya percaya di sebelah PN malah di sebelah PH (Pakatan Harapan) pun, mesti ada perbahasan yang agak serius dan membina, yang tidak mendapat publisiti sebab dia tidak menyentuh isu yang sensitif.
“Jadi bila PN sebagai pembangkang bangkitkan isu yang ada kaitan dengan orang Melayu dan Islam, itu akan menjadi tajuk utama sebab itu benda yang ada nilai berita," kata Khairy dalam episod terbaru rancangan “Keluar Sekejap”, menjawab pandangan mengatakan PN hanya berminat memainkan isu kaum dan agama untuk menyemarakkan sentimen Melayu.
Khairy berkata, berdasarkan pemerhatian beliau terhadap perbahasan di Dewan Rakyat menunjukkan ramai ahli Parlimen PN membangkitkan isu serius seperti pelaburan dan strategi ekonomi.
Beliau menjawab soalan hos bersamanya, bekas ketua penerangan Umno Shahril Hamdan, yang mencadangkan ahli parlimen PN lebih berminat untuk menjadi juara dalam isu Melayu.
"Saya fikir pandangan anda tidak tepat. Senang untuk kita buat satu stereotaip, bahawa ini PN, dia ini akan cakap pasal agama dan kaum, tak ada isu lain.
“Kalau kita lihat mendalam lagi, saya rasa mereka ada ahli Parlimen yang sangat berkaliber dan telah membuat kajian mengenai isu-isu lain," kata Khairy.
Namun, Khairy berkata PN mempunyai banyak perkara yang perlu diperbaiki dari segi penjenamaan, sambil menambah hanya sedikit sahaja usaha dibuat terhadap Kabinet bayangannya, yang disifatkannya sebagai yang pertama untuk Malaysia.
Bulan lalu, pengerusi PN Muhyiddin Yassin melancarkan Kabinet bayangannya, berkata ia mahu mengekalkan semak dan imbang untuk menjadi pembangkang yang berkesan.
Antara nama dalam Kabinet itu termasuk ahli Parlimen Putrajaya Radzi Jidin yang bertanggungjawab ke atas portfolio kewangan dan ekonomi, Ahli Parlimen Kota Bharu Takiyuddin Hassan bagi hal ehwal dalam negeri dan Ahli Parlimen Indera Mahkota Saifuddin Abdullah (pendidikan), yang kesemuanya pernah berkhidmat sebagai menteri semasa PN menjadi sebahagian daripada dua kerajaan persekutuan sebelum pilihan raya umum tahun lalu.
Khairy berkata PH dan Barisan Nasional membentuk jawatankuasa semasa mereka menjadi pembangkang.
Tetapi beliau menyatakan bahawa Kabinet bayangan PN adalah yang paling hampir dengan sistem yang ada di United Kingdom, di mana seorang individu jelas dikenal pasti sebagai menteri bayangan.
"Kalau saya di pihak PN, saya akan naikkan imej menteri bayangan tersebut, supaya rakyat tahu siapa ‘shadow minister’," katanya.
Beliau berkata, sewaktu sesi soal jawab perdana menteri di Dewan Rakyat harus dimanfaatkan sepenuhnya oleh pembangkang untuk menunjukkan mereka boleh menawarkan kerajaan alternatif.
Khairy dalam pada itu tidak bersetuju dengan kritikan Shahril bahawa PN setakat ini bertindak sebagai reaksioner dalam peranannya, memetik serangan terhadap kerajaan berhubung lantikan politik, serta kegagalan Perdana Menteri Anwar Ibrahim bertemu Putera Mahkota Mohammed bin Salman semasa lawatan rasminya ke Arab Saudi baru-baru ini.
Beliau berkata strategi PN sekarang dalam menyerang kerajaan berhubung isu-isu adalah berkesan untuk memainkan peranan semak dan imbang.
"Saya rasa buat masa ini cukup untuk mainkan peranan semak imbang, untuk menyerang isu-isu dan kembali kepada pengalaman mereka, kerana sebahagian besar daripada Kabinet bayangan adalah bekas menteri,” katanya.
“(Mereka) mengatakan bahawa benda yang dijanji belum dilaksanakan. Contohnya, Tuan Ibrahim Tuan Man banyak kali bangkitkan isu tebatan banjir di Parlimen, dan Takiyuddin banyak bangkitkan isu tadbir urus berkenaan KDN, undang-undang dan sebagainya."
Sokongan bukan Melayu
Sementara itu, mengenai kekurangan sokongan pengundi bukan Melayu kepada PN, Khairy bersetuju ia boleh menimbulkan masalah dalam membentuk kerajaan Persekutuan, walaupun ia akan terus berkubu di beberapa negeri atau menawan lebih banyak negeri.
Sambil menyatakan bahawa keupayaan parti komponen bukan Melayu PN, Gerakan, adalah "sangat-sangat minima", Khairy berkata PN harus mencari jalan untuk menarik sokongan terhadap parti itu dari luar yang mempunyai rekod prestasi untuk menjuarai kaum selain Melayu.
Akan tetapi Khairy berkata walaupun sokongan bukan Melayu boleh memberi kelebihan kepada PN, hujah yang sama boleh dikatakan terhadap PH.
"Selagi PH juga tidak dapat lebih daripada 20% sokongan Melayu, mereka boleh tubuhkan kerajaan, tapi kerajaan yang sangat rapuh, dan mereka tak boleh tubuhkan kerajaan dengan sendiri. Itu hujah balasnya,” tambahnya.


Bapa didakwa di mahkamah selepas biarkan anak keluarkan badan dari kereta

Pemandu kereta yang tular menerusi video memaparkan aksi bahaya tiga orang kanak-kanak mengeluarkan separuh badan dari tingkap kenderaan itu ketika bergerak di jalan raya, didakwa di Mahkamah Sesyen hari ini.T Vengadasalabathi, 37, bapa kepada ketiga-tiga kanak-kanak itu, bagaimanapun mengaku tidak bersalah atas tiga pertuduhan yang didakwa dilakukan di Jalan Tambun, Ipoh antara pukul 6.20 hingga 6.45 petang, 22 Mac lepas.Dia dituduh sebagai seorang yang mempunyai penjagaan ke atas ketiga-tiga kanak-kanak berusia empat hingga lapan tahun itu telah mendedahkan mereka dengan cara yang mungkin akan menyebabkan mereka mengalami kecederaan fizikal.Pertuduhan mengikut Seksyen 31(1)(a) Akta Kanak-kanak 2001 dan boleh dihukum di bawah Seksyen 31(1) akta sama yang memperuntukkan hukuman denda maksimum RM50,000 atau penjara maksimum 20 tahun atau kedua-duanya jika sabit kesalahan.Timbalan pendakwa raya Evangelin Simon Silvaraj menawarkan jaminan sebanyak RM15,000 bagi setiap pertuduhan serta larangan mendekati mangsa.Bagaimanapun peguam K. Nahtan memohon jaminan sebanyak RM2,500 bagi setiap pertuduhan atas alasan tertuduh yang bekerja sebagai ejen insurans berpendapatan hanya RM2,000 dan perlu menanggung ketiga-tiga anak serta isteri selain tinggal bersama ibu bapa yang berusia 67 dan 72 tahun.Nahtan turut merayu atas larangan mendekati ketiga-tiga anak itu kerana ia bukan melibatkan kes dera atau jenayah seksual malah Vengadasalabathi adalah bapa kandung mereka.Hakim Ainul Shahrin Mohamad kemudian membenarkan jaminan sebanyak RM9,000 bagi kesemua pertuduhan dengan seorang penjamin dan menetapkan 1 Julai sebagai tarikh sebutan semula kes dan serahan dokumen.Pada 24 Mac lepas, lelaki itu ditahan di Sunway City selepas polis mengesan video berdurasi seminit dua saat itu di laman Facebook yang memaparkan tiga kanak-kanak melakukan aksi berbahaya tersebut dalam sebuah kereta yang sedang bergerak di jalan raya.


Leissner dakwa beli rumah AS$10 juta untuk bekas bos Astro selepas diugut berhubung 1MDB

Bekas rakan kongsi Goldman Sachs Tim Leissner memberitahu mahkamah Amerika Syarikat (AS) semalam bahawa dia membeli rumah berharga AS$10 juta di London untuk bekas CEO Astro Rohana Rozhan yang mempunyai hubungan sulit dengannya selepas diugut akan didedahkan penglibatannya dalam skandal 1MDB.Leissner, yang mengaku bersalah pada 2018 kerana bersubahat dalam pengubahan wang haram dan melanggar undang-undang anti-rasuah AS berkata dia membelikan sebuah rumah kepada Rohana di London pada 2013 kerana wanita itu “sangat kecewa” selepas hubungan 10 tahun mereka diputuskan untuk dia mengahwini Kimora Lee Simmons.“Jika saya tidak membelikannya rumah itu, dia akan memberitahu pihak berkuasa tentang penglibatan saya dalam skandal 1MDB. “Dia mengugut untuk dedahkan penglibatan saya. Pada masa itu, pada 2013, saya sangat takut ia berlaku,” katanya seperti dilaporkan Bloomberg.Leissner merupakan bekas ketua operasi Goldman di Asia Tenggara dan kini merupakan salah seorang saksi bagi perbicaraan Roger Ng, bekas ketua bank pelaburan itu di Malaysia. Sebelum ini, beliau berkata Ng adalah pegawai utama Goldman dalam urusan melibatkan 1MDB dan mempunyai hubungan dengan ahli perniagaan dari Pulau Pinang Low Taek Jho sejak 2008, di mana dia menjadi orang tengah antara bank itu dan 1MDB.Pendakwa raya menuduh Ng menerima rasuah dalam bentuk jutaan dolar bagi membantu penyelewengan dana dari 1MDB.Bagaimanapun, Ng mengaku tidak bersalah bersubahat dalam pengubahan wang haram dan undang-undang anti-rasuah membabitkan dana 1MDB.Ketika memberi keterangan di mahkamah semalam, Leissner berkata hubungan sulitnya dengan Rohana adalah “isu sensitif” kerana bank itu juga menjalankan perniagaan bersama Astro. Dia berkata bosnya ketika itu, bekas ketua Goldman Asia Richard Gnodde mengingatkannya supaya “berhati-hati dalam menjalinkan hubungan dengan klien”.Walaupun begitu, beliau berkata hubungan sulit antara mereka hanya berlangsung dari 2003 hingga 2013.Sebelum ini, peguam yang mewakili Ng dilihat cenderung menggambarkan watak Leissner sebagai seorang sosialit yang menyelewengkan duit untuk menampung gaya hidup mewahnya.Namun, pendakwa raya berkata keterangan Leissner disokong oleh bukti lain.“Dia akan memberikan gambaran dalaman berhubung rasuah dan pengubahan wang haram yang berlaku,” kata pendakwa raya Brent Wible.


Keadaan Muhyiddin stabil, tiada tanda tumor berulang, kata PMO

Pejabat Perdana Menteri (PMO) hari ini berkata Muhyiddin Yassin kini berada dalam keadaan bertambah baik di hospital dan tiada bukti menunjukkan masalah tumor lama berulang.Muhyiddin dimasukkan ke hospital pada 30 Jun lalu selepas mengalami diarea.PMO berkata beliau menerima rawatan akibat jangkitan pada sistem penghadaman beliau sehari sebelum itu.PMO turut berkata keadaan beliau kini sudah stabil dan dibenarkan bertugas semasa dalam rawatan di hospital.“Atas nasihat pasukan doktor, beliau kini berada di hospital untuk terus mendapatkan rawatan antibiotik intravena.“Beliau dijangka dibenarkan keluar dari hospital dalam tempoh beberapa hari lagi.”Muhyiddin didapati menghidap kanser pankreas pada 2018. Sejak itu, beliau menerima rawatan mengeluarkan tumor selain rawatan kimoterapi.Pada Januari lalu, PMO menafikan Muhyiddin menerima rawatan lanjut, mengatakan ia adalah khabar angin yang mempunyai niat tidak baik.


Tiada pekeliling larang MB Kedah hadir acara kerajaan Persekutuan, kata Zahid
Timbalan Perdana Menteri Ahmad Zahid Hamidi menafikan terdapat surat rasmi atau pekeliling yang melarang Menteri Besar Kedah Muhammad Sanusi Md Nor menghadiri sebarang acara rasmi kerajaan Persekutuan.
“Saya tidak pernah mendengar adanya arahan untuk beliau (tidak boleh) menghadiri mana-mana majlis rasmi anjuran kerajaan Persekutuan melainkan jika arahan itu dikeluarkan pada beliau secara peribadi, saya tidak mengetahui mengenai perkara itu.
“Tiada (surat atau pekeliling). Kalau dakwaan itu benar, mungkin menteri besar Kedah boleh menyebarkan arahan atau pekeliling untuk (yang menyebut) melarang beliau menghadiri mana-mana majlis kerajaan Persekutuan,” katanya.
Beliau berkata demikian pada Majlis Santunan Kasih Ramadan di Masjid Jamek Kampung Sungai Gersik, di Muar, hari ini, ketika ditanya pemberita mengenai dakwaan Ahli Dewan Undangan Negeri Jeneri mengenai perkara itu.
Terdahulu, Muhammad Sanusi, menerusi Facebook rasminya mendakwa beliau dilarang menghadiri majlis rasmi kerajaan Persekutuan termasuk Pameran Antarabangsa Maritim dan Aeroangkasa Langkawi 2023 (Lima'23) pada 23 hingga 27 Mei ini.